Slovensko vyčlení pre Sýriu 600-tisíc eur, Maďarsko postaví nemocnicu

V Belgicku sa koná konferencia Podpora budúcnosti Sýrie a okolitého regiónu v Bruseli.

BRUSEL. Slovensko zo svojho fondu rozvojovej pomoci vyčlení na humanitárne potreby pre Sýriu 600.000 eur. Uviedol to v stredu veľvyslanec Ľubomír Čaňo zo Stáleho zastúpenia SR pri EÚ v rámci medzinárodnej konferencie s názvom Podpora budúcnosti Sýrie a okolitého regiónu v Bruseli. Šéf Úradu OSN pre koordináciu humanitárnych záležitostí (OCHA) Mark Lowcock očakáva, že účastníci darcovskej konferencie oznámia v stredu záväzky vo výške 4,4 miliardy dolárov (3,6 miliardy eur). Podľa agentúry DPA táto suma zaostáva za očakávaniami, keďže vlani dosiahla prisľúbená suma v prepočte 5,6 miliardy eur. Podľa Čaňa bruselská konferencia, ktorú EÚ pripravila spolu s OSN, prináša viacero dôležitých politických odkazov. Jedným z nich je pripomenúť, že medzinárodné spoločenstvo nezabudlo na krízu v Sýrii a snaží sa zvýšiť svoje úsilie pri akumulovaní zdrojov pre zmiernenie utrpenia ľudí v tejto krajine. "V tomto zmysle Slovenská republika na konferencii oznámila nový príspevok vo výške 600.000 eur na nasledujúce tri roky. Tým celková suma za Slovensko do roku 2020 dosiahne okolo 15 miliónov eur," uviedol Čaňo. V rovnakom čase štátny tajomník ministerstva zahraničných vecí Českej republiky Ivo Šrámek oznámil, že česká delegácia sa na konferencii zaviazala venovať na humanitárne účely pre Sýriu sumu 222 miliónov českých korún, čo je v prepočte takmer deväť miliónov eur. Slovenský veľvyslanec v tejto súvislosti spresnil, že zdroje uvoľnené Slovenskom budú prioritne vyčlenené na humanitárne účely, projekty v oblasti vzdelávania a zdravotnej starostlivosti. Čaňo uviedol, že účastníci konferencie niekoľkokrát ocenili krajiny susediace so Sýriou, že pomáhajú miliónom utečencov z tejto krajiny, pričom EÚ sa zaviazala, že jej pomoc je určená aj pre tieto štáty. Hlavný politický odkaz bruselskej konferencie je podľa Čaňa v pokračovaní politického procesu v Ženeve, ktorý má dospieť k mierovému riešeniu sýrskej krízy. "To je pre EÚ rozhodujúce. Nie je žiadna iná alternatíva, jedine to vedie k politickému riešeniu krízy v Sýrii," konštatoval. Maďarsko plánuje postaviť v Sýrii nemocnicu v hodnote piatich miliónov eur. Podľa agentúry MTI to vyhlásil v stredu v Bruseli v prestávke donorskej konferencie o Sýrii maďarský minister zahraničných vecí Péter Szijjártó. Podľa slov šéfa maďarskej diplomacie investícia, ktorá bude zrealizovaná, ak to dovolia bezpečnostné okolnosti, prispeje k tomu, aby čo najviac Sýrčanov sa mohlo čo najskôr vrátiť do svojej vlasti, a aby tam dostali patričnú zdravotnú starostlivosť. Szijjártó zdôraznil, že riešenie situácie v Sýrii nie je možné oddeliť od migračnej krízy v Európe z toho hľadiska, že jedným z najvážnejších dôvodov tejto krízy sú konflikty v uvedenej oblasti. Migračná politika Európskej únie sa podľa jeho slov musí zmeniť. "Namiesto povzbudzovania k tomu, aby ľudia prišil odtiaľ do Európy, sa treba zamerať na likvidáciu dôvodov migrácie. Pritom pomoc treba poskytnúť tam, kde je potrebná v záujme toho, aby títo ľudia zostali doma, prípadne blízko svojich domovov," dodal minister.


Facebook začína predpovedať počasie

Spoločnosť rozširuje informácie o počasí, aby združovala čo najviac služieb.

MENLO PARK, BRATISLAVA. Používatelia Facebooku už nebudú musieť kvôli predpovedi počasia a meteorologickým informáciám odbiehať k službám rivalov. Na mobiloch i v počítači pribúda v rámci služby nový panel, ktorý sa venuje výhradne počasiu Hodinové predpovede, týždenné prehľady a upozornenia majú pomôcť tým, ktorí chcú byť v priamom kontakte s dátami. Facebook upozorní na blížiaci sa dážď aj horúčavy, aby ste mohli mať na dovolenke či v uliciach veľkomesta všetko pod kontrolou. Čerpá pri tom podľa magazínu NDTV informácie z osvedčenej služby weather.com, ktorým dáva atraktívnu podobu. Vývojári sa počasiu venovali okrajovo aj v minulosti, teraz však chcú poskytnúť taký rozsah dát, aby ľudia nemuseli používať konkurenčné produkty. Facebook sa snaží postupne obsiahnuť vo svojom ekosystéme všetky populárne služby, aby mu ľudia venovali maximum zo svojho času. Novinku môže už v tejto chvíli používať 95 percent používateľov sociálnej siete.


Uniqa prevezme havarijné poistenie od Colonnade Insurance

Colonnade Insurance sa chce strategicky zamerať na iné druhy poistenia.

BRATISLAVA. Uniqa poisťovňa prevezme na Slovensku poistný kmeň havarijného poistenia od poisťovne Colonnade Insurance S.A. Presunie sa tak približne 5 000 zmlúv havarijného poistenia vrátane flotilových zmlúv. Colonnade Insurance S.A. sídli v Luxemburgu a je súčasťou nadnárodnej finančnej skupiny Fairfax Financial Holdings. Transakciu schválil luxemburský orgán dohľadu Commissariat aux Assurances. Colonnade Insurance sa chce strategicky zamerať na iné druhy poistenia, preto sa spoločnosť rozhodla kmeň havarijného poistenia previesť na Uniqa poisťovňu. "Colonnade je kvalitná poisťovňa, ktorá má dobré portfólio a prevádza k nám zdravý poistný kmeň. Cieľom tejto akvizície je využiť príležitosti na rast v oblasti autopoistenia a posilňovať našu pozíciu na trhu neživotného poistenia," povedal predseda predstavenstva a generálny riaditeľ Uniqa poisťovne Martin Žáček.Podmienky poistných zmlúv klientov Colonnade Insurance, ktoré sa k 1. júlu 2019 prevedú do Uniqa poisťovne, zostávajú platné. Zmenou poistiteľa sa nebude meniť ani výška poistného ani poistné krytia. O detailoch prevodu budú klienti informovaní formou osobnej korešpondencie, v ktorej dostanú všetky potrebné informácie, ako aj na webových stránkach oboch poisťovní.


Ako spoznať naše UNESCO miesta inak

Tipy na výlety pre tých, ktorí sa neboja tmy, ani krokov do neznáma.

V prvej epizóde nášho cestovateľského podcastu sa vyberieme do kútov Slovenska s pamiatkami na zozname UNESCO za neobyčajnými zážitkami. V Štiavnici, klenote medzi slovenskými mestami, si vykopete svoj vlastný poklad, v Slovenskom krase zostúpite do podzemia ako pravý jaskyniar a v Poloninách objavíte najtmavšie miesto na Slovensku. Tvorcovia bedekrov Spectacular Slovakia Michaela Terenzani a Ján Pallo navštívili menej známe atrakcie pre tých, ktorí sa neboja tmy, ani krokov do neznáma. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Vláda odobrila zavedenie ročného zúčtovania sociálnych odvodov

Predložený návrh počíta s tým, že platiť a odvádzať preddavky na poistnom sa začne za obdobie od januára 2021.

BRATISLAVA. Zavedenie ročného zúčtovania sociálneho poistenia by malo zabezpečiť spravodlivejšie odvodové zaťaženie práce a vyššie príjmy štátu. Počíta s tým novela zákona o sociálnom poistení z dielne ministerstva práce, ktorú v stredu na rokovaní schválil s pripomienkami vládny kabinet. Účelom právnej úpravy je zavedenie ročného zúčtovania poistného v sociálnom poistení, pričom vykonávať by ho mala Sociálna poisťovňa. Podľa predkladateľa sa tým predíde zvýšeniu administratívnej záťaže podnikateľských subjektov a poistencov. Predložený návrh počíta s tým, že platiť a odvádzať preddavky na poistnom sa začne za obdobie od januára 2021 a Sociálna poisťovňa vykoná ročné zúčtovanie prvýkrát v roku 2022 za rok 2021. Dôvodom navrhnutej účinnosti od 1. januára 2021 je zabezpečenie dostatočne dlhej lehoty na zavedenie zmien do praxe. Na tomto návrhu sa zhodla aj tripartita na rokovaní v pondelok (21. 5.). "Našiel som podporu sociálnych partnerov pri riešení tohto zákona s tým, že sme akceptovali účinnosť toho zákona od roku 2021 vzhľadom na to, že subdodávatelia pre Sociálnu poisťovňu musia dovtedy zabezpečiť zmenu systémov," skonštatoval minister práce Ján Richter (Smer-SD). Ročné zúčtovanie sa má týkať poistného na povinné nemocenské poistenie, povinné dôchodkové poistenie, povinné príspevky na starobné dôchodkové sporenie, poistného na povinné poistenie v nezamestnanosti a poistného do rezervného fondu solidarity. Tieto budú platené a odvádzané preddavkovo a vykoná sa nad nimi ročné zúčtovanie. Vzhľadom na osobitný charakter úrazového poistenia a garančného poistenia, ktoré sa vzťahujú výlučne na zamestnávateľa, sa ročné zúčtovanie nad nimi nebude uskutočňovať. Súčasná úľava na poistnom na povinné dôchodkové poistenie, ktorú si môžu uplatniť študenti aj dôchodcovia, ktorí pracujú na dohodu, bude zachované v podobe odvodovej odpočítateľnej položky (OOP). Dohodári, ktorí si ju uplatnia, budú povinne dôchodkovo poistení od vzniku do zániku dohody. "Ak si dohodári odvodovú odpočítateľnú položku v priebehu kalendárneho roka neuplatnia v plnej výške (200 eur za každý kalendárny mesiac trvania dôchodkového poistenia z dohody v kalendárnom roku), tak im bude suma odvodovej odpočítateľnej položky uplatnená pri vykonaní ročného zúčtovania, ak nepožiadajú o výnimku z uvedeného postupu," vysvetľuje rezort práce. V novele zákona sú obsiahnuté aj zmeny pre rodičov pri súbežnom nároku na materské pre oboch, ak sa starajú každý o iné svoje dieťa. Zmeny týkajúce sa právnej úpravy materského nadobudnú podľa návrhu účinnosť 1. januára 2019. Zmena definície zamestnanca nadobudne účinnosť 1. novembra 2019 a právna úprava týkajúca sa prideľovania, sprístupňovania a evidovania identifikačného čísla právneho vzťahu zamestnanca by mala byť účinná od 1. januára 2020.


Izraelský minister prirovnal zmiešané manželstvá židov v USA k holokaustu

Vzťahy severoamerických židov s izraelskou vládou sa v posledných rokoch zhoršili.

JERUZALEM. Nový izraelský minister školstva Rafi Perec prirovnal počas nedávneho zasadnutia vlády zmiešané manželstvá v komunite amerických židov k holokaustu. V utorok o tom písala tlačová agentúra AP. Perecov hovorca v tejto súvislosti potvrdil, že minister počas zasadnutia vlády, ktoré sa konalo 1. júla, povedal, že "asimilácia je ako holokaust". Perec, ktorý v minulosti zastával post hlavného rabína izraelskej armády, je dnes predsedom pravicovej národno-náboženskej sionistickej strany Židovský domov. Ako pripomína AP, židovské komunity v USA vyznávajú liberálnejšie formy judaizmu, zatiaľ čo židia v Izraeli sa vo všeobecnosti pridržiavajú ortodoxnejšieho výkladu tohto náboženstva. Vzťahy severoamerických židov s izraelskou vládou sa v posledných rokoch zhoršili najmä po tom, ako bol v roku 2017 zavrhnutý plán na vytvorenie zóny pri Múre nárekov, v ktorej by sa mohli muži a ženy modliť spoločne. Komunity však rozdeľuje aj ich rozdielny postoj voči súčasnému americkému prezidentovi Donaldovi Trumpovi.


Amano povedie agentúru pre atómovú energiu aj tretie funkčné obdobie

Jukija Amano je generálnym riaditeľom organizácie od roku 2009.

VIEDEŇ. Generálny riaditeľ Medzinárodnej agentúry pre atómovú energiu (MAAE) Jukija Amano získal mandát na ďalšie štyri roky. Na rokovaní vo Viedni o tom v stredu podľa vyjadrenia diplomatov rozhodli členské krajiny organizácie. Šesťdesiatdeväťročného japonského diplomata zvolili na čelo dozornej agentúry OSN na tretie funkčné obdobie. Jeho úlohou tak bude naďalej monitorovať, či Irán dodržiava jadrovú dohodu s veľmocami, ktorá nadobudla platnosť vlani. Dohoda o obmedzení iránskych jadrových aktivít, ktorú s Teheránom dosiahli členské krajiny Bezpečnostnej rady OSN s právom veta a Nemecko, patrí k vrcholom Amanovej kariéry. Hoci sa priamo nepodieľal na rokovaniach, jeho tím spolupracoval so šiestimi veľmocami a Teheránom pri hľadaní spôsobu, ako obmedziť potenciál Iránu vyrobiť jadrové zbrane. Amano je generálnym riaditeľom MAAE od 1. decembra 2009, predtým zastával v organizácii viacero významných funkcií vrátane predsedu jej Rady guvernérov v rokoch 2005-2006. Teraz nemal protikandidáta a viaceré členské krajiny ho požiadali, aby vo funkcii generálneho riaditeľa zostal a pomohol s uplatnením iránskej dohody. Stredajšie rozhodnutie 35 členských krajín Rady guvernérov ešte musí oficiálne potvrdiť septembrová Generálna konferencia MAAE, na ktorej sa raz ročne schádzajú všetky členské krajiny. Po jej schválení začne Amano v decembri svoje tretie funkčné obdobie na čele MAAE.


V Kábule počas protestu za lepšiu bezpečnosť zahynulo najmenej osem ľudí

Demonštranti držali v rukách fotografie z miesta skazy, ktorú spôsobil výbuch bomby.

KÁBUL. Niekoľko protestujúcich zahynulo a najmenej štyria policajti utrpeli zranenia v afganskom Kábule, kde stovky ľudí demonštrujú za lepšiu bezpečnosť v metropole. Informovali o tom afganské úrady. Na demonštrácii sa zúčastňuje vyše 1000 ľudí. Koná sa po veľkom bombovom útoku cisternovým vozidlom v Kábule, pri ktorom prišlo v stredu 31. mája o život 90 ľudí a vyše 450 ďalších osôb utrpelo zranenia.Člen afganského parlamentu Abdul Hafíz Mansúr z Kábulu uviedol, že vládne bezpečnostné sily zabili osem protestujúcich.Policajt Ghulam Hazárat oznámil, že protestujúci hádzali do policajtov kamene a zranili štyroch príslušníkov. Demonštranti držali v rukách fotografie z miesta skazy, ktorú spôsobil výbuch bomby, a tiež snímky vládnych lídrov. Keď sa okolo sto demonštrantov hrnulo smerom k policajtom a niektorí do nich hádzali kamene, príslušníci vypálili varovné výstrely. Tank bezpečnostných síl tiež vypálil do oblohy varovné výstrely.Afganci smútia nad stratou blízkych, priateľov a kolegov, ktorí zahynuli pri stredajšom ničivom bombovom útoku v prísne stráženej diplomatickej štvrti Kábulu, kde sa nachádza ministerstvo zahraničných vecí, veľvyslanectvá, prezidentský palác a sídla tajných a bezpečnostných služieb. Išlo o jeden z najhorších útokov extrémistov od odchodu zahraničných síl z krajiny v roku 2014.K zodpovednosti za útok sa nikto neprihlásil, pripomenula agentúra AP.


SPD zvíťazilo v krajinských voľbách v nemeckom Dolnom Sasku

Kresťanskodemokratická únia (CDU) nemeckej kancelárky Angely Merkelovej skončila na druhom mieste.

HANNOVER. Jednoznačným víťazom predčasných krajinských volieb v nemeckom Dolnom Sasku sa po spočítaní všetkých hlasov stala Sociálnodemokratická strana Nemecka (SPD). Stredopravá strana si pod vedením obľúbeného premiéra Stephana Weila zabezpečila 36,9 percenta hlasov, informovala v noci na pondelok agentúra DPA. Kresťanskodemokratická únia (CDU) nemeckej kancelárky Angely Merkelovej skončila na druhom mieste so ziskom 33,6 percenta na svojom historickom minime. Tretím najsilnejším krajinským subjektom sa po spočítaní všetkých hlasov napokon stali Zelení so ziskom 8,7 percenta. Liberálov z FDP podporilo 7,5 percenta voličov. Do Krajinského snemu (Landtagu) v Hannoveri sa prvýkrát podľa očakávaní dostala aj Alternatíva pre Nemecko (AfD) so 6,2 percenta hlasov. Strana Ľavica neprekročila potrebné minimum a do parlamentu sa nedostala. SPD by v novom Krajinskom sneme mala mať 55 kresiel a Zelení 12, spoločne tak doterajšia červeno-zelená koalícia bude mať iba 67 zo 137 mandátov a bude musieť viesť rokovania o zostavení širšej koalície. CDU bude disponovať s 50 kreslami, FDP 11 a AFD deviatimi. O priazeň voličov sa v nedeľu uchádzalo 15 politických strán a 544 kandidátov.


Pri protiteroristickej razii v Bruseli zadržali dvanásť ľudí

Razie sa uskutočnili aj v okolitých obciach a predmestiach Bruselu.

BRUSEL. Dvanásť ľudí zadržali v utorok v Bruseli pri raziách súvisiacich s vlaňajšími teroristickými útokmi v belgickej metropole. Polícia v rámci zásahu vykonala 14 domových prehliadok. Informovala o tom bruselská prokuratúra, podľa ktorej došlo k prehliadkam ôsmich objektov v bruselskej štvrti Schaarbeek. Razie sa však uskutočnili aj v okolitých obciach a predmestiach Bruselu - Evere, Saint-Gilles, Laken, Haren, ako aj v bruselskom centre. Ako vyplýva z informácií internetového serveru DH.be, najnovšia razia by mala súvisieť s tajným skladom zbraní komplicov páchateľov teroristických útokov v Bruseli. Traja muži sa 22. marca 2016 vyhodili do vzduchu na bruselskom medzinárodnom letisku a v tamojšom metre. Útoky si vyžiadali viac ako tri desiatky obetí.


Španielska ekonomika narástla o 3,2 percent

Rovnaký nárast zaznamenala aj v roku 2015. Prekonáva tak odhady odborníkov.

MADRID. Španielska ekonomika vlani prekonala odhady a dosiahla lepší výsledok, ako experti očakávali. Väčšina odborníkov totiž predpovedala Španielsku spomalenie, ale jeho hospodárstvo si udržalo rovnaké tempo rastu ako v roku 2015, keď sa hrubý domáci produkt (HDP) zvýšil medziročne 3,2 %. Vyplýva to z predbežných údajov štatistického úradu INE. V poslednom štvrťroku 2016 stúpol HDP Španielska v medzikvartálnom porovnaní o 0,7 %, rovnako ako v období júl-september, čo však bol pomalší rast ako v predchádzajúcich šiestich štvrťrokoch. Podľa INE štatistiky tak ukázali, že španielske hospodárstvo v 2. polroku 2016 síce mierne spomalilo, ale menej, ako sa čakalo. Na druhej strane, štvrtá najväčšia ekonomika eurozóny už tretí rok po sebe rástla a v priebehu tohto zotavovania získala späť 80 % z toho, čo počas krízy stratila. Analytici s odvolaním sa na tieto výsledky predpovedajú, že tento rok sa HDP Španielska vráti na predkrízovú úroveň. Aj minister hospodárstva Luis de Guindos odhaduje, že HDP zhruba v polovici roka 2017 dosiahne rovnakú úroveň ako v roku 2008, keď sa v Španielsku začala kríza. Najväčšiu zásluhu na tom má export. Jeho podiel na raste HDP sa totiž zvýšil z 25 % na 33 %, vďaka novým trhom aj zotavovaniu európskej ekonomiky.


Letné kiná v Bratislave premietajú zadarmo

Amfiteáter na Búdkovej je už minulosťou, ten v Rači vstal z popola. Film pod holým nebom „chutí“ inak ako v klimatizovanom kine.

BRATISLAVA. Na Slovensku zažívali amfiteátre najväčšiu slávu za socializmu. Letné kino malo vtedy takmer každé mesto a Bratislava nebola výnimkou. Fungovalo ich tu viacero, napríklad pri kine Hviezda na dnešnom Námestí 1. mája. Najväčším letným kinom však bol amfitreáter na Búdkovej ceste. Vošlo sa sem deväť a pol tisíca návštevníkov. Približne toľkí si môžu z 90. rokov pamätať premiéru Fontány pre Zuzanu III alebo koncert Faith No More. Postupne však ľudia začali pri pozeraní filmov dávať prednosť pohodliu obývačiek či klimatizovaným multiplexom. Amfiteátre začali chátrať a viaceré vrátane toho na Búdkovej, vyhoreli. Počas ostatných rokov ľudia znova prichádzajú pozeraniu filmov pod hviezdnou oblohou na chuť a amfiteátre ožívajú. Doslova z popola vstal amfiteáter v Rači. V roku 2010 vyhorel, no miestna samospráva ho dala kompletne vynoviť za 372-tisíc eur. Minulý rok v apríli ho slávnostné otvorili počas miestnych hodov. Amfiteáter na Búdkovej začal fungovať v polovici 80. rokov. Naprojektoval ho architekt Štefan Svetko, také šťastie ako jeho kolega v Rači však nemal. Vyhorel v roku 2008, o rok neskôr ho zbúrali. Na jeho mieste je naplánovaná výstavba bytov. Minulosťou je tiež Hviezda, amfiteáter na Devíne či letné kino v priestoroch Slovenskej národnej galérie. Na druhej strane v posledných rokov pribudlo viacero možností, kde si možno pozrieť filmové hity pod holým nebom. Či už na Kuchajde, na Štrkovci alebo v Líščom údolí. Vajnorčania si môžu filmy pod hviezdnou oblohou vychutnať v miestom parku a na letné premietanie sa pripravuje obnovený amfik v areáli kúpaliska Mičurin. Kočovný Bažant Kinematograf sa v Bratislave usadil na Magio pláži na petržalskom brehu Dunaja. Programy letných kín bývajú zostavené zo zaujímavých titulov posledného obdobia, starších hudobných a kultových filmov, ale aj z premiér slovenských a českých filmov. Vo viacerých, napríklad na Kuchajde, o programe rozhodujú hlasovaním sami návštevníci. Záujemcovia si môžu pozrieť napríklad na Magio pláži muzikál Vlasy od Miloša Formana (29.7.) alebo slovenský film Piata loď (13.8), českú komédiu Teóriu tigra s Jiří Bartoškom v hlavnej úlohe v letnom kine na Štrkovci (1. 8.) či slovenský politický triler Únos v račianskom amfiteátri (4.8.). Návštevníci letných kín by nemali zabúdať, že drevené lavičky v letných kinách sú podstatne tvrdšie než čalúnené kreslá v kinách. Preto je vhodné zobrať si niečo mäkké na sedenie, napríklad deku. Aj v lete sa večer môže ochladiť, a preto by si mali vziať sveter či ďalšiu deku. Môžu ich otravovať komáre, a preto by sa mali vyzbrojiť repelentom. Aj keď napríklad organizátori letného premietania v Devínskej Novej Vsi sľubujú ošetriť priestor postrekom proti komárom. Karlova Ves návštevníkov letného kina v Líščom údolí poskytuje deky a repelenty. Letné kino Bažant Kinematograf Kde: Magio pláž na petržalskej strane Dunaja pri Sade Janka Kráľa Premietanie: od soboty do stredy od 21.00 h, resp. krátko po zotmení, do 18. augusta Vstupné: zadarmo Viac info: www.kinematograf.sk Amfiteáter Rača Kde: Voľnočasový areál s amfiteátrom v Knižkovej doline Premietanie: každý piatok premietanie v júli (okrem 28.7.) o 21.15 h, v auguste o 21.00 h. Posledné premietanie je naplánované na 25. 8. Vstupné: zadarmo Viac info: FB stránka Letné kino Rača Autokino Zlaté piesky Kde: Parkovisko pred Shopping Palace Zlaté piesky, autokino vysiela na frekvencii 91 FM. Premietanie: každý štvrtok, piatok a sobotu o 21.30 h, do 30.9. Vstupné: zadarmo Viac info: www.autokinoshoppingpalace.sk Letné kino v Ružinove  Kde: Areál hier Radosť pri Štrkoveckom jazere. Premietanie: každý utorok v júli o 21.00 h a v auguste o 20.30 h Vstupné: zadarmo Viac info: cultusruzinov.sk Letné kino v Karlovej Vsi  Kde: Park SNP Líščie údolie Premietanie: každý piatok, v júli o 21.00 h a v auguste o 20.30 h. Posledné premietanie je naplánované na 1.9. Vstupné: zadarmo Viac info: FB stránka MČ Karlova Ves a Kamel klubu Vajnorské open-air letné kino Kde: Park pod lipami Premietanie: vybrané piatky o 21.00 h Vstupné: zadarmo Viac info: FB stránka Domu kultúry Vajnory Kino na Kuchajde Kde: Amfiteáter prírodného kúpaliska Kuchajda Premietanie: v stredu a v sobotu, v júli o 21.30 h a v auguste o 21.00 h, výber filmov záleží na hlasovaní divákov niekoľko dní pred premietaním. Posledné premietanie sa uskutoční 6. 9. Vstupné: zadarmo Viac info: kino.nakuchajde.sk Letné kino Istracentrum v Devínskej Novej Vsi Kde: nádvorie Miestnej knižnice, Istrijská 6 (Istracentrum), priestor nádvoria postriekaný proti komárom Premietanie: vybrané piatky o 21.15 h, s občerstvením. Posledné premietanie je naplánovaé na 18. 8. Vstupné: zadarmo Viac info: www.istracentrum.sk Letné kino v Záhorskej Bystrici Kde: Námestie rodiny Premietanie: počas leta v období osláv Malých a Hrubých hodov, t. j. na začiatku júla a konci augusta. Spravidla to pripadá na prvý a posledný víkend prázdnin. Tento rok mestská časť pridala jedno premietanie na 28. 7. Vstupné: zadarmo Viac info: www.zahorskabystrica.sk, facebook, vyhlasovanie v miestnom rozhlase Letné kino v Mičurine Kde: areál letného kúpaliska Mičurin na Búdkovej ceste (Ekoiuventa) Premietanie: OZ Hrad-Slavín plánuje organizovať letné premietania počas augusta, pravdepodobný deň premietania je streda Vstupné: zadarmo Viac info: www.ozhradslavin.sk


Vyjednávači USA a a Číny dosiahli veľký pokrok na rokovaniach o obchodnom spore

Spor by mohol ohroziť globálnu ekonomiku.

WASHINGTON. Vyjednávači Spojených štátov a Číny dosiahli veľký pokrok na rokovaniach o vyriešení ich obchodného sporu. Ale aj čas do vypršania prímeria začiatkom marca sa kráti. A ak sa obom stranám nepodarí dosiahnuť dohodu, hrozí ďalšia eskalácia sporu a masívne zvýšenie ciel, čo by mohlo ohroziť globálnu ekonomiku. Americký prezident Donald Trump ocenil "obrovský pokrok" aj "krásny" list od čínskeho náprotivku Si Ťin-pchinga, v ktorom uviedol, že dúfa v ďalšiu spoluprácu. Čínska oficiálna tlačová agentúra Sinchua v piatok oznámila, že americkí a čínski vyjednávači dosiahli "významný pokrok" počas dvoch dní "otvorených, špecifických a plodných" diskusií vo Washingtone. No aj keď sa toto posledné kolo rozhovorov skončilo s pozitívnymi vyhláseniami, Biely dom zdôraznil, že obom stranám vyprší už 1. marca čas na dohodu, ktorá by mala zabrániť ďalšej eskalácii sporu. Ekonómovia upozorňujú, že vyhliadky na zvýšenie amerických ciel na čínske produkty zo zhruba 200 miliárd USD (174,35 miliardy eur) na viac ako dvojnásobok, ohrozujú aj globálnu ekonomiku. Čínsky prezident v liste Trumpovi, ktorý prečítala čínska delegácia, uviedol, že vzťahy sú v "kritickej" fáze a dúfa, že "naše dve strany budú pokračovať v práci so vzájomným rešpektom". Trump reagoval so slovami, že vzťahy medzi oboma krajinami sú "veľmi, veľmi dobré". Podľa Sinchua americký obchodný zástupca Robert Lighthizer a minister financií Steven Mnuchin odcestujú do Číny v polovici februára na ďalšie kolo rokovaní. Trump dodal, že sa potom stretne so Si Ťin-pchingom, aby uzavreli dohodu. Čína sa pred začiatkom rokovaní tento týždeň ponúkla, že obnoví dovoz amerických sójových bôbov, ktorý počas obchodnej vojny prudko znížila


Lajčák ocenil Zlatou plaketou profesora Nosáľa, ocenil jeho umelecký prínos

Informoval, že Lúčnica sa stáva súčasťou prezentácie značky Slovensko.

BRATISLAVA. Minister zahraničných vecí a európskych záležitostí (MZVaEZ) SR Miroslav Lajčák odovzdal vo štvrtok v Bratislave Zlatú plaketu profesorovi Štefanovi Nosáľovi pri príležitosti významného životného jubilea (90 rokov). Ocenil tak jeho výnimočný celoživotný umelecký prínos a vynikajúcu prezentáciu slovenskej kultúry v zahraničí. "Zlatou plaketou oceňujem tie slovenské osobnosti, ktoré sa výrazne zaslúžili o zviditeľnenie Slovenska v zahraničí, a pochopiteľne, vám to patrí v prvom rade," uviedol minister Lajčák na adresu umeleckého šéfa a choreografa Lúčnice. "Som veľký fanúšik Lúčnice, mal som veľakrát možnosť v zahraničí vidieť, aké pozitívne emócie prináša," poznamenal na margo umeleckého súboru a pridal aj osobnú skúsenosť z obdobia, keď bol veľvyslancom v Japonsku a Lúčnica tam bola na turné. "Padli všetky mýty o Japoncoch ako ľuďoch, ktorí neukazujú emócie, pretože všetci skákali, výskali, tešili sa, tlieskali, plakali a ja s nimi. Za to všetko čo robíte, je mojou cťou vám poďakovať," vyjadril minister Lajčák slová vďaky profesorovi Nosáľovi, ktorý si z rezortu diplomacie odniesol aj darčeky pre všetkých členov a členky Lúčnice - kravaty a šatky vyrobené pri príležitosti slovenského predsedníctva v EÚ. Lajčák ďalej informoval, že Lúčnica sa stáva súčasťou prezentácie značky Slovensko. "Bude pomáhať presadzovať našu novú značku Good Idea Slovakia alebo Slovensko dobrá myšlienka aj tým, že Lúčnica a Slovensko je dobrý nápad." Jubilujúci profesor Štefan Nosáľ, ktorého recept na dlhovekosť je krédo "nedať sa", reagoval na slávnostný moment slovami, ktorými rozosmial všetkých prítomných: "Sme veľmi poctení touto akciou, že aj tí páni, my to vždy tak hovoríme, že sú spokojní s nami. Boli aj komunisti spokojní." Na otázku TASR, komu patrili prvé myšlienky prof. Nosáľa pri preberaní ocenenia, umelecký šéf a choreograf súboru, ktorý oficiálne začal svoju činnosť prvými vystúpeniami v Prahe v roku 1948, reagoval: "Najbližším spolupracovníkom, dosť vydržali. Obdivujem tanečníkov a spevákov, že popri náročnom štúdiu si dokážu udržať dobrý priemer a štipendium, majú čo robiť." Generálny riaditeľ Lúčnice Marián Turner potvrdil, že zásadou prof. Nosáľa bolo, že nikdy nedovolil, aby Lúčničiari neprospievali. "Vždy trval na tom, že musia byť dobré študijné výsledky v škole, a potom môže byť aj členom Lúčnice." Na pôde ministerstva zahraničných vecí sa hovorilo aj o ďalších plánoch Lúčnice na tento rok a jej spolupráci s MZVaEZ. "Aktívne sa zapojila do kultúrnej časti nášho predsedníctva, mali celý rad vystúpení v Európe, Latinskej Amerike aj v Ázii. Spolupráca s Lúčnicou je veľmi intenzívna a bude pokračovať ďalej," potvrdil minister. "Sme hrdí na to, že môžeme Slovensko reprezentovať na tých najvyšších úrovniach a ukázať originálnu slovenskú kultúru vo svete. Minulý rok to boli vystúpenia v Londýne, Moskve, v indonézskej Jakarte, na Taiwane, v Paríži, mali sme zájazdy v Južnej Amerike. Bol to obrovský zástoj, Lúčnica bola skoro stále v zahraničí, a popritom musí plniť aj program predpísaný doma," povedal pre TASR generálny riaditeľ Lúčnice, ktorá sa už teší na nové výzvy, patrí medzi ne aj ponuka opäť vystupovať v Latinskej a Severnej Amerike.


Zrážku lodí pri chorvátskom Dubrovníku neprežili dvaja ľudia, piati sú nezvestní

ZÁHREB. Chorvátska loď smerujúca s rýchlou lekárskou pomocou na ostrov Mljet pri Dubrovníku sa v utorok večer zrazila s neoznačeným gumeným člnom, v ktorom bolo deväť miestnych ľudí. Dvaja z nich pri zrážke zahynuli a po piatich ďalších ešte stále pátrajú, oznámilo v stredu ministerstvo mora, dopravy a infraštruktúry. K incidentu došlo o 21.20 h v Koločepskom prielive, informujú chorvátske médiá. Dvoch zranených vylovili z mora na mieste zrážky, ďalších dvoch našli už mŕtvych. Lekári v miestnej nemocnici povedali, že jedného zo zranených čaká operácia zlomenej kľúčnej kosti. Zranenia druhého sú podľa nich menšie. Podľa chorvátskej štátnej televízie sa v gumenom člne nachádzali pracovníci z baru na neďalekom ostrove Šipan.


Bývalý šéf FBI poslal rozlúčkový list kolegom, rozhodnutím Trumpa sa nechce zaoberať

Americká spravodajská televízna stanica CNN list zverejnila na internete.

WASHINGTON. Bývalý riaditeľ amerického Federálneho úradu pre vyšetrovanie (FBI) James Comey uviedol v rozlúčkovom liste, že nemá v pláne zaoberať sa rozhodnutím prezidenta Donalda Trumpa odvolať ho z funkcie ani "spôsobom, ako bolo uskutočnené". Comey v liste napísal, že hoci bude v poriadku, FBI a jeho misia mu budú nesmierne chýbať. List koloval medzi Comeyho priateľmi a kolegami. Americká spravodajská televízna stanica CNN ho v stredu neskoro večer zverejnila na internete. Bývalý šéf FBI takisto uviedol, že "v časoch nepokoja by mal americký ľud vnímať FBI ako skalu kompetentnosti, čestnosti a nezávislosti". Dodal, že "je veľmi ťažké opustiť kolektív ľudí, ktorí sú oddaní iba jednému - aby konali správne". Trump odvolal Comeyho z funkcie riaditeľa FBI náhle v utorok večer, práve keď tento federálny úrad vyšetruje, či sa Trumpov štáb z predvolebnej prezidentskej kampane podieľal na zasahovaní Ruska do amerických volieb. Comeyho vymenoval do úradu v roku 2013 na desaťročné funkčné obdobie vtedajší prezident Barack Obama.


Slnko tu nezapadá 69 dní. Nórsky ostrov chce bezčasovú zónu

Na ostrove za polárnym kruhom majú od mája do júla polárny deň.

KODAŇ. Obyvatelia nórskeho ostrova Sommaroy, kde 69 dní v roku nezapadá slnko, chcú žiť bez konvenčného konceptu času. Chcú mať flexibilnejší čas na prácu či školu a čo najviac zužitkovať dlhé letné dni.Ostrovania sa usilujú zbaviť tradičných pracovných hodín a "konvenčného dodržiavania času" počas obdobia polárneho dňa, ktoré trvá od 18. mája do 26. júla, vysvetlil obyvateľ ostrova Kjell Ove Hveding. Ten sa tento mesiac stretol s poslancom nórskeho parlamentu, ktorému predložil petíciu podpísanú desiatkami jeho spoluobčanov na podporu vyhlásenia "bezčasovej zóny" a prediskutoval s ním praktické a právne záležitosti týkajúce sa tejto iniciatívy. "Je to trochu šialené, ale zároveň veľmi vážne," cituje Hvedinga agentúra AP.Sommaroy, ktorý má 350 obyvateľov, leží za polárnym kruhom západne od mesta Tromso a od novembra do januára tam je tma. Zavedenie bezčasovej zóny, v ktorej by sa ľudia neriadili tým, čo ukazujú hodinky, by podľa iniciátorov návrhu jeho obyvateľom pomohlo čo najviac využiť čas. Pomôcť by to mohlo najmä študentom, zamestnancom a zamestnávateľom. "Je to výborné riešenie, ale pravdepodobne sa nestaneme úplne bezčasovou zónou, pretože by to bolo veľmi komplikované. Ale do agendy sme zaradili časový prvok a mohli by sme získať viac flexibility, aby sme sa prispôsobili dennému svetlu," vysvetlil Hveding s tým, že cieľom zrušenia času je aj oddýchnuť si a nestresovať sa.


Juventus má do odvety lepšiu pozíciu. Vďaka Ronaldovi

AMSTERDAM. Portugalský futbalista Cristiano Ronaldo sa po nedávnom zranení stehenného svalu stihol včas zotaviť a v stredajšom úvodnom štvrťfinálovom zápase Ligy majstrov 2018/2019 na ihrisku Ajaxu Amsterdam pomohol Juventusu Turín dosiahnuť pred budúcotýždňovou odvetou priaznivý výsledok 1:1. Už 34-ročný útočník si krátko pred polčasovou prestávkou nabehol na center krajana Joaa Cancela a "rybičkou" si zgustol na gólovej hlavičke. Remízu zariadil v úvodných sekundách druhého polčasu po peknej individuálnej akcii Brazílčan David Neres. Tím mladíkov z holandskej metropoly v osemfinále ukončil vyše 1000-dňovú nadvládu španielskeho Realu Madrid na európskom futbalovom tróne. A kvalitu ukázal aj proti talianskemu gigantovi z Turína. "Naše mužstvo má veľký potenciál. Cristiano Ronaldo je v šestnástke ako predátor, opäť sme to mohli vidieť. Vždy si počká na voľný priestor a potom sa znenazdajky objaví medzi dvomi obrancami," uviedol podľa webu Európskej futbalovej únie (UEFA) stopér Ajaxu Matthijs de Ligt. "Ronaldo opäť ukázal, že je na inej úrovní ako ostatní futbalisti. Pohyb a cit pre načasovanie sú uňho skrátka odlišné než u ostatných hráčov," poznamenal tréner Juventusu Massimiliano Allegri. Na margo priebehu stretnutia ďalej dodal: "Ajax má veľkú kvalitu a jeho hráči dobre kontrolujú loptu. Dokonca aj vtedy, keď majú málo miesta. Myslím si, že sme ich dobre držali na uzde a vo chvíľach, keď sme v strede poľa získali loptu, sme boli lepší. Inkasovaný gól nás zaskočil a potom sme trochu trpeli, ale dosiahli sme pozitívny výsledok." Kouč hostí mal pred stredajším duelom obmedzené pole pôsobnosti, najmä v zložení defenzívnej formácie, keďže mimo boli Andrea Barzagli, Martín Cáceres a aj skúsený stopér Giorgio Chiellini. "Daniele Rugani odohral v strede obrany vydarený zápas, ale oňho som sa nebál, pretože je to dobrý zadák. Trochu ešte musí zlepšiť rozohrávku, ale v defenzívnych činnostiach bol dnes perfektný," pochválil Allegri 24-ročného Ruganiho, ktorý na stopérskom poste nahradil spomenutého Chielliniho. Ajax Amsterdam a Juventus Turín na európskej pohárovej scéne stáli proti sebe doteraz 13-krát, taliansky zástupca naďalej vedie v počte víťazstiev 6:2. Tieto značky súperili aj vo dvoch finálových dueloch kontinentálneho pohára číslo jeden. V sezóne 1972/1973 zvíťazilo holandské mužstvo vo finále Európskeho pohára majstrov v Belehrade nad Juvetusom 1:0. Turínsky klub sa Ajaxu revanšoval o 23 rokov neskôr - vo finále LM 1995/1996 v Ríme po remíze 1:1 v riadnom hracom čase vyhral až po strelách zo značky pokutového kopu (4:2). Juventus v minulosti postúpil v šiestich zo siedmich prípadov, keď v úvodnom dueli konfrontácie uhral remízu 1:1 - vrátane štvrťfinále Európskeho pohára majstrov (predchodca dnešnej LM, pozn.) 1977/1978 práve proti Ajaxu Amsterdam. "Hrali sme dobre, ale aj Ajax je kvalitné mužstvo. Pred nami je ešte domáca odveta a ak v nej vyhráme, postúpime do semifinále. Protivník hneď po prestávke vyrovnal na 1:1, čím sme sa trochu dostali do problémov. Nakoniec sme to však zvládli a do druhého zápasu nastúpime opäť sebavedomí," uviedol uruguajský záložník Rodrigo Bentancur, ktorý musel podľa slov Massimiliana Allegriho v zápase ustrážiť "mozog" amsterdamského tímu Frenkieho de Jonga.


Le Penová sa bez prezidentskej imunity nevyhne sérii súdov

BRUSEL. Získanie prezidentského úradu bolo pre kandidátku Národného frontu (FN) Marine Le Penovú šancou zabezpečiť si prezidentskú imunitu a vyhnúť sa tak sérii súdnych procesov. Tým sa po prehre v súboji s Emmanuelom Macronom pravdepodobne nevyhne, uviedol v pondelok belgický denník La Libre Belgique. Asi najmedializovanejším prípadom je podľa citovaného denníka Le Penovej spor s Európskym parlamentom (EP). "Lepenovci" čelia obvineniu, že najmenej 17 členovia FN boli v rokoch 2012-2017 ako fiktívni asistenti europoslancov financovaní z rozpočtu europarlamentu, pričom však vykonávali činnosť iba v prospech svojej domovskej strany. Za trestný čin organizovaného podvodu hrozí vo Francúzsku trest až desať rokov odňatia slobody a pokuta milión eur. EP odhaduje spôsobené škody do výšky päť miliónov eur. V súčasnosti prebiehajú dve vyšetrovania zo strany Európskej únie a Európskeho úradu pre boj proti podvodom (OLAF). Le Penovú pred vyšetrovaním chráni poslanecká imunita. Francúzske súdy už požiadali EP o zbavenie Le Penovej imunity. Druhý súdny spor sa týka majetkových podvodov. Francúzska justícia tvrdí, že šéfka FN a jej otec Jean-Marie Le Pen úmyselne podhodnotili cenu ich sídla v Montretout na predmestí Paríža, aby sa tak vyhli vyšším daňovým odvodom. Za takýto trestný čin hrozí pokuta vo výške 45-tisíc eur, tri roky odňatia slobody a desať rokov zákaz uchádzať sa o verejné funkcie. Do tretice musí Le Penová súdnou cestou vysvetliť fotografie z decembra 2015, ktoré šírila prostredníctvom účtu na twitteri. Fotografie zachytávali kruté činy páchané členmi džihádistickej skupiny Islamský štát (IS). Vo Francúzsku je však verejné šírenie násilných scén zakázané. Ta takýto čin hrozí odsúdeným až päť rokov väzenia a pokuta vo výške 75.000 eur. V ďalšom súdnom procese, v prípade nelegálneho financovania politických kampaní, je Le Penová v úlohe svedka. Podľa obvinení sú od roku 2011 účty kampane Le Penovej zámerne skreslené.


Remizoval s Dortmundom. Hoffenheim ako jediný tím v Nemecku stále neprehral

Hráči Dortmundu dohrávali zápas bez vylúčeného Reusa.

BERLÍN. Futbalisti TSG 1899 Hoffenheim remizovali v piatkovom šlágri nemeckej futbalovej ligy s Borussiou Dortmund 2:2 a v tejto sezóne najvyššej súťaže sú naďalej bez prehry. Dortmund v polčase prehrával 1:2 a prišiel aj o vylúčeného Marca Reusa, po zmene strán ale vyrovnal Pierre-Emerick Aubameyang. Hoffenheimu v tabuľke patrí aktuálne tretia priečka so šesťbodovým mankom na vedúce duo Bayern Mníchov a RB Lipsko. Borussia má o bod menej a je piata. TSG 1899 Hoffenheim - Borussia Dortmund 2:2 (2:1)Góly: 3. Uth, 20. Wagner - 11. Götze, 49. AubameyangČK: 41. Reus (Dortmund)


Rakúšania zverejnili konečné výsledky parlamentných volieb

Po zarátaní všetkých hlasov sa volebná účasť zvýšila na 80 percent.

VIEDEŇ. Víťazstvo Rakúskej ľudovej strany (ÖVP) pod vedením 31-ročného Sebastiana Kurza priniesli nedeľňajšie predčasné parlamentné voľby v tejto alpskej republike. Oficiálne to vo štvrtok krátko pred polnocou potvrdil rakúsky minister vnútra Wolfgang Sobotka, ktorý informoval vo Viedni o konečných výsledkoch volieb po zarátaní všetkých hlasov odovzdaných poštou, ako aj na základe voličských preukazov v iných volebných obvodoch, uvádza verejnoprávna televízna stanica ORF. Už v neskorých popoludňajších hodinách hlásili sčítanie všetkých hlasov zo spolkových krajín Korutánsko, Salzbursko, Tirolsko a Vorarlbersko, v skorých večerných hodinách k ním pribudli aj spolkové krajiny Burgenland, Dolné i Horné Rakúsko. Neskôr hlásilo záver sčítania i Štajersko. Do neskorých večerných hodín sa tak na sumarizáciu hlasov a zverejnenie konečných výsledkov muselo čakať vzhľadom na absenciu sčítaných hlasov z metropoly krajiny - Viedne. Ako uviedol Sobotka, ÖVP podporilo v nedeľu 31,47 percenta oprávnených voličov. Druhú priečku obsadila Sociálnodemokratická strana Rakúska (SPÖ) so ziskom 26,86 percenta hlasov pred Slobodnou stranou Rakúska (FPÖ), ktorú volilo 25,97 percenta voličov. Cez štvorpercentnú hranicu zvoliteľnosti sa dostali ešte strana NEOS vďaka podpore 5,30 percenta voličov a Kandidátka Petra Pilza so ziskom 4,41 percenta hlasov. Zelených, ktorí budú v nasledujúcom volebnom období mimoparlamentnou stranou, volilo 3,80 percenta voličov. Z ostatných kandidujúcich strán nezískala žiadna ani len percento hlasov. Po zarátaní všetkých doteraz nezohľadnených platných hlasov sa volebná účasť zvýšila na 80 percent. Oproti voľbám z roku 2013 to znamená zvýšenie o 5,09 percentuálneho bodu. Ide o najväčší nárast volebnej účasti v novodobých dejinách Rakúska.


Oskar Fegyveres: Dnešný deň tomu dal zmysel

Zrušené amnestie

Stĺpček šéfredaktorky

Komentár

Rozhovor s Fegyveresom

Posledný krok

Reakcie

Rozhovor s Hrušovským

Obžaloba

Korunný svedok únosu Oskar Fegyveres pre SME hovorí, že je pripravený opäť vypovedať, že sa na ňom podieľala SIS.

Rozprávame sa krátko potom, ako Ústavný súd odobril zrušenie Mečiarových amnestií. Ako trávite dnešný deň?  „Od rána som mal zapnuté všetky masovokomunikačné prostriedky a očakával som verdikt Ústavného súdu.“ Očakávali ste, že Ústavný súd amnestie nakoniec zruší?  „Veľmi som tomu neveril, ale teraz som veľmi milo prekvapený.“ Čo hovoríte na rozhodnutie súdu, ktoré asi nebolo veľmi očakávané?  „Asi to nebolo očakávané, ale asi rozhodol v medziach zákona, v medziach ústavných možností. Myslím, že poslanci to dobre prepracovali, keď to prešlo. Teraz už iba dokázať, že skutok sa stal.“ Teraz by mali v kauze konať súdy. Ak vás súd predvolá vypovedať v tejto kauze, budete vypovedať tak, ako na začiatku?  „Samozrejme, že prídem vypovedať. Aj keď doteraz som bol už skeptický, že nikdy už žiadny súd nebude ani nič podobné. Ale, samozrejme, že spravím to čo treba.“ Neočakávate, že v tejto veci by mohol byť na vás vyvíjaný nejaký nátlak?  „To ukáže čas, ale neverím tomu, že by niekto vyvíjal nátlak. Myslím si, že je nás viac , ktorí sme už vypovedali v tejto kauze.“ Boli ste aj v kontakte s niektorými ľuďmi, ktorí v kauze vystupovali?  „Nie, nebol som. Možno som v Bratislave stretol niektorých kolegov z SIS, ale iba sme sa pozdravili.“ V súvislosti s dianím okolo amnestií ste sa stali objektom veľkého záujmu médií. Akým spôsobom to poznačilo váš predchádzajúci život?  „Musel som zmeniť telefónne číslo, pretože novinári si ho odovzdávali jeden druhému a telefón zvonil neustále. Tiež ma teraz veľmi veľa ľudí poznáva, ďakuje a drží mi palce.“ Znamená to, že reakcie ľudí sú väčšinou pozitívne?  „Musím povedať, že odvtedy som sa ešte nestretol s negatívnou reakciou.“ Rozhodnutie Ústavného súdu prišlo po takmer 20 rokoch. Za ten čas ste sa museli skrývať v zahraničí, doteraz nežijete na Slovensku. Myslíte, že to po tých rokoch malo zmysel?  „Myslím, že dnešný deň tomu dal zmysel. Aj keď to trvalo veľmi dlho.“ Trváte na tom, že za únosom prezidentovho syna bola Slovenská informačná služba?  „Áno, Slovenská informačná služba sa podieľala na únose.“


Pápež sa nezúčastní pohrebu bývalého izraelského prezidenta Peresa

Účasť na pohrebe ohlásili viacerí svetoví lídri ako Bill Clinton, Barack Obama, kanadský premiér Justin či princ Charles.

TEL AVIV. Pápež František sa nezúčastní na pohrebe bývalého izraelského prezidenta Šimona Peresa, ktorý sa bude konať v piatok na národnom cintoríne v Jeruzaleme. Informovala o tom v stredu agentúra DPA s odvolaním sa na vyhlásenie izraelského ministerstva zahraničných vecí. Pápež František sa pohrebu nebude môcť zúčastniť uviedol hovorca ministerstva zahraničných vecí Emmanuel Nahšon, ktorý tak dementoval správy o plánovanej účasti hlavy rímskokatolíckej cirkvi na poslednej rozlúčke s Peresom. Účasť na Peresovom pohrebe ohlásili už viacerí svetoví lídri: bývalý americký prezident USA Bill Clinton, kanadský premiér Justin Trudeau, americký prezident Barack Obama či následník britského trónu princ Charles. Bývalého izraelského prezidenta a laureáta Nobelovej ceny za mier hospitalizovali pred dvoma týždňami v Šebovom zdravotnom stredisku (Tel ha-Šomer) pri Tel Avive s bolesťami hlavy. Následne utrpel silnú mŕtvicu s krvácaním do mozgu a bol napojený na dýchacie prístroje. Hoci sa následne jeho zdravotný stav mierne zlepšil, dnes v ranných hodinách zomrel.


Bývalého šéfa sicílskej mafie prepustia z väzenia

Salvatore Riina strávi zrejme zvyšok života v domácom väzení alebo v nemocnici.

RÍM. Bývalý boss sicílskej mafie Cosa Nostra Salvatore "Toto" Riina strávi zrejme zvyšok života v domácom väzení alebo v nemocnici. Taliansky kasačný (najvyšší) súd v Ríme totiž v pondelok rozhodol, že 86-ročný Riina, ktorý si od roku 1993 odpykáva doživotný trest odňatia slobody, má ako každý väzeň právo na "dôstojnú smrť", uviedla agentúra ANSA. Sudcovia sa tak stotožnili s návrhom obhajoby, ktorá s ním predtým opakovane neuspela na súde v Bologni. Tamojší súd musí teraz na základe verdiktu najvyššieho súdu rozhodnúť, či Riinu prevezú do domáceho väzenia alebo do nemocnice. Riina patril takmer dve desaťročia medzi najbrutálnejších a najobávanejších "krstných otcov" sicílskej mafie. Riinu, ktorému sa pripisuje zodpovednosť za viac ako 150 nájomných vrážd, odsúdili asi 20-krát na doživotie. Medziiným mal stáť za likvidáciou bojovníkov proti organizovanému zločinu, sudcov Giovanniho Falconeho a Paola Borsellina, ale aj za útokmi v Ríme, Miláne a Florencii, pri ktorých v roku 1993 zahynulo desať ľudí. V prísne stráženej väznici v Parme musel akceptovať aj neustále monitorovanie pohybu kamerami.


Djokovič naďalej vedie rebríček najlepších tenistov

LONDÝN. Srbský tenista Novak Djokovič je stále na čele rebríčka ATP so ziskom 11.070 bodov. Druhá priečka patrí Španielovi Rafaelovi Nadalovi (8725), tretí je Nemec Alexander Zverev (6040). Spomedzi Slovákov figuruje v najlepšej stovke iba Martin Kližan na 50. mieste.


V noci a ráno bude na horách veterno, platia výstrahy

Meteorológovia vydali výstrahy prvého stupňa.

BRATISLAVA. Slovenský hydrometeorologický ústav (SHMÚ) varuje, že od utorka večera do stredajšieho dopoludnia môže byť v horách na viacerých miestach Slovenska veterné počasie. Meteorológovia vydali výstrahy prvého stupňa pre väčšinu okresov Žilinského kraja, okresy Banská Bystrica a Brezno v Banskobystrickom kraji a okres Poprad v Prešovskom kraji. Výstrahy platia od utorka od 20.00 h do stredy do 10.00 h, prípadne 11.00 h. V okrese Poprad v noci od 3.00 h do 8.00 h platí výstraha druhého stupňa.


Zohnať fotku Bödöra je ťažké

Pri väčšine článkov o nitrianskom podnikateľovi Miroslavovi Bödörovi chýba fotografia.

BRATISLAVA. Pri článku o vplyve podnikateľa Miroslava Bödöra je v denníku SME uverejnený zvláštny ilustračný obrázok. Namiesto klasickej fotografie Bödöra sú odfotené len Hospodárske noviny, ktoré jeho fotografiu použili pri rozhovore s ním. Dôvodom je to, že Miroslav Bödör dlhodobo odmietal poskytovať médiám rozhovory, takže redakcie nemali jeho fotografiu. Nedávno Bödör urobil výnimku a veľké množstvo žiadostí o odpovede sa rozhodol riešiť jedným veľkým rozhovorom. Krátkodobo si najal odborníčku na krízovú komunikáciu Dašu Matejčíkovú, ktorá ho vyškolila a dohodla rozhovor s Hospodárskymi novinami. V ňom porozprával o svojom podnikaní a väzbách na vplyvných ľudí. V rámci rozhovoru vznikla fotografia zamysleného Bödöra s rukami pred tvárou. Neodfotili ho zamestnanci novín ale externistka Desana Dudášová. Keď sa denník SME snažil fotografiu od nich získať povedali, že na ňu nemajú majetkové práva. Odkázali na Matejčíkovú, ktorá denníku SME povedala, že ich síce naozaj mala ale z počítača ich vymazala lebo boli príliš veľké. Ak SME teda chcelo mať fotografiu s Bödörom, muselo odfotiť printovú stranu s fotografiou Miroslava Bödöra.


Vyššie nikdy nebol. Kladivár Lomnický skončil piaty v prestížnom hodnotení

Rovnaké umiestenie si vybojoval aj v rokoch 2014 a 2016.

MONTE CARLO. Slovenský atletický reprezentant Marcel Lomnický skončil v celkovom hodnotení prestížneho kladivárskeho seriálu IAAF na 5. mieste. Pred neho sa dostalo len trio medailistov z nedávnych majstrovstiev Európy v Berlíne Wojciech Nowicki, Pawel Fajdek, Bence Halász a olympijský víťaz z Ria de Janeiro 2016 Dilšod Nazarov. Kladivár banskobystrickej Dukly dosiahol vo svojich troch najlepších výsledkoch dovedna 226,93 m a ušla sa mu prémia 8-tisíc dolárov. Tridsaťjedenročný Lomnický sa v posledných šiestich ročníkoch IAAF Hammer Throw Challenge zakaždým dostal do prvej osmičky, pričom nárok na odmenu má tucet najlepších pretekárov. Aj v týchto rokoch obsadil Marcel Lomnický 5. miesto v hodnotení prestížneho kladivárskeho seriálu. Tohtoročná piata priečka je najlepšia v jeho kariére, rovnaké umiestenie si vybojoval aj v rokoch 2014 a 2016. Tohtoročným víťazom seriálu a držiteľom bonusu za celkový triumf 30-tisíc dolárov sa stal majster Európy Wojciech Nowicki z Poľska. V celkovom hodnotení ženskej časti seriálu IAAF Hammer Throw Challenge jasne vyhrala olympijská víťazka, majsterka sveta a Európy, svetová rekordérka Anita Wlodarczyková z Poľska. Po jednom výsledku sa do seriálu počítalo aj slovenskému duu Martina Hrašnová - Nikola Lomnická. Pre zaradenie do celkovej klasifikácie sú však nutné aspoň tri štarty. Muži: Ženy:


Liek na vysoký tlak sťahujú z trhu, testy odhalili problémy

Pacienti liek Lopridam nemusia vrátiť do lekárne.

BRATISLAVA. Štátny ústav pre kontrolu liečiv (ŠÚKL) stiahol z trhu liek Lopridam 4 mg/1,25 mg/10 mg s číslom šarže 2251018. Ako informoval ŠÚKL na svojej internetovej stránke, dôvodom stiahnutia predmetnej šarže lieku z trhu je nedostatok v kvalite zistený pri testoch stability. Lopridam je kombináciou troch liečiv, perindoprilu, indapamidu a amlodipínu. Je to antihypertenzívum určené na liečbu vysokého krvného tlaku. Využíva sa u pacientov, ktorých krvný tlak je už kontrolovaný kombináciou perindoprilu/indapamidu a amlodipínu užívaných pri rovnakej úrovni dávkovania.Liek sa sťahuje z úrovne distribučných spoločností, lekární a zdravotníckych zariadení. Návrh na stiahnutie šarže má preventívny charakter, pacienti liek nemusia vrátiť do lekárne. Dostupnosť liečby týmto rozhodnutím podľa ŠÚKL nie je ohrozená.


Aktivistka Thunbergová cíti po masových protestoch veľkú nádej

Tínedžerka sa prihovorí svetovým lídrom na klimatickom summite OSN.

NEW YORK. Švédska aktivistka za ochranu klímy, tínedžerka Greta Thunbergová, v piatok vyhlásila, že cíti "veľkú nádej" po masovej účasti ľudí na klimatických protestoch po celom svete. "Je neuveriteľné, čo sme spolu dokázali, je to historický deň," povedala 16-ročná Thunbergová cez videomost z New Yorku tisícom mladých protestujúcich vo švédskej metropole Štokholm. Thunbergová uviedla, že na protesty v Austrálii prišlo 400.000 ľudí a v Berlíne 100.000, čo vyvolalo nadšené výkriky a potlesk davu v Štokholme. Tínedžerka je v New Yorku, kde sa v pondelok 23. septembra prihovorí svetovým lídrom na klimatickom summite OSN, pred zasadnutím Valného zhromaždenia OSN, pripomenula tlačová agentúra DPA. V piatok neskôr sa zúčastní aj na zhromaždení v newyorskej štvrti Dolný Manhattan, kde prednesie príhovor davom študentov a pracujúcich ľudí. Žiakom po celom New Yorku umožnili vynechať vyučovanie a zúčastniť sa na demonštrácii. Newyorský úrad pre školstvo minulý štvrtok na Twitteri oznámil, že 1800 škôl v meste "ospravedlní v piatok absenciu" 1,1 milióna študentov, ak budú mať povolenie rodičov. Starosta New Yorku Bill de Blasio vyhlásil, že podporuje tento krok. Na Twitteri napísal: "Mesto New York stojí pri svojich mladých ľuďoch. Sú naším svedomím." Tisíce študentov plánujú vyjsť do ulíc aj v iných mestách USA. Thunbergová preniesla svoju kampaň za záchranu klímy aj do USA, kam sa priplavila z Európy na jachte s nulovou produkciou emisií. Tento týždeň sa stretla s bývalým americkým prezidentom Barackom Obamom a vyzvala zákonodarcov amerického Kongresu, aby bojovali proti stúpajúcim teplotám. "Budeme vyvíjať taký veľký tlak na politikov, že jednoducho nebudú môcť nekonať," povedala protestujúcim v Štokholme prostredníctvom živého streamovania. Prítomní počas jej príhovoru skandovali "Greta, Greta" a tlieskali. "My, ľudia všetkých vekových kategórií, sme ukázali, čo si myslíme, a teraz je rad na nich, aby ukázali, že nás počúvali. Teraz to musia dokázať," uviedla aktivistka. Protestujúci sa zišli pri švédskom parlamente, kde Thunbergová vlani začala svoj klimatický štrajk a chodila tam každý týždeň v piatok. Na základe toho vzniklo celosvetové hnutie pod vedením mládeže - Piatky za budúcnosť. V piatok už skôr nemecká kancelárka Angela Merkelová pochválila Thunbergová za jej aktivizmus. "Ak na mňa ako vedkyňu niečo zapôsobilo, tak to boli slová Grety Thunbergovej 'Zjednoťte sa za vedou'," povedala Merkelová. Nemecká kancelárka na tlačovej konferencii, kde predstavovala balík opatrení na ochranu klímy z dielne nemeckej vlády, vyhlásila, že Thunbergová mala pravdu, keď kritizovala politikov za ignorovanie vedcov.


Bratislavský dopravný podnik nakúpi 90 nových autobusov

BRATISLAVA. Do vozového parku Dopravného podniku Bratislava (DPB) pribudne 90 nových autobusov. Podnik má ich nákup financovať prostredníctvom dlhodobého úveru vo výške 24 miliónov eur. Rozhodli o tom bratislavskí mestskí poslanci na svojom včerajšom rokovaní. DPB potrebu nákupu nových autobusov zdôvodnil tým, že má viacero vozidiel, ktoré sú staré, nespĺňajú požiadavky občanov na dostatočné zabezpečenie kvality a komfortu pri cestovaní, nie sú nízkopodlažné a nemajú klimatizáciu. "Bratislavčania jazdia aj na 26-ročných autobusoch. Keby sa robila obnova každoročne, tak by sme nemuseli nakupovať také množstvo autobusov. Som však rada, že sa našla vôľa zrealizovať túto obnovu," povedala poslankyňa Katarína Augustinič. Spoločne s poslankyňou Vierou Kimerlingovou navrhli obstarať namiesto plánovaných 88 autobusov o dve vozidlá viac, a to v štruktúre približne 32 autobusov dĺžky 18 metrov, 28 autobusov dĺžky 12 metrov, 24 autobusov dĺžky 10,5 metra a šesť autobusov dĺžky do deviatich metrov. Mestské zastupiteľstvo ich návrh schválilo. Ako jediný s tým nesúhlasil poslanec Radoslav Olekšák. Ten navrhoval, aby sa nakúpilo 48 autobusov s dĺžkou 18 metrov. Zastupiteľstvo s tým ale nesúhlasilo, no podporilo jeho podnet vypracovať návrh pilotného projektu nahradenia kĺbových autobusov za kĺbové trolejbusy, s pomocným batériovým pohonom na vybraných linkách. "My ideme vyradzovať 37 kĺbových autobusov a nakúpime veľkolepo 32. Neponúkneme väčšinu kapacitu, väčší komfort. Keď sa Bratislavčania budú tlačiť v krátkych autobusoch, ktoré chodia na 'kĺbových' linkách, nech si potom urobia sami názor," skonštatoval po hlasovaní Olekšák s tým, že hlavné mesto bude mať síce nové autobusy, ale v zlej štruktúre. "Bratislava potrebuje predovšetkým kĺbové autobusy," podotkol. Generálny riaditeľ DPB Milan Urban víta schválenie nákupu 90 nových autobusov. V podniku teraz podľa jeho slov môžu začať s organizáciou verejného obstarávania. "Doplňujúce návrhy, týkajúce sa zvýšenia počtu autobusov, alebo aj kontroly nad transparentnosťou celého procesu, nepredstavujú zásadný parameter, s ktorým by sa DPB nevedel vyrovnať," skonštatoval.


Severná Kórea zrejme vyvinula nový typ rakety krátkeho doletu

Severná Kórea odpálila vo štvrtok zo svojho východného pobrežia dve rakety.

SOUL. Kórejská ľudovodemokratická republika vykonala vo štvrtok skúšku nového typu rakety krátkeho doletu. Informovala o tom agentúra Jonhap s odvolaním sa na juhokórejské ministerstvo vnútra. Severná Kórea odpálila vo štvrtok zo svojho východného pobrežia dve rakety, ktoré preleteli stovky kilometrov a dopadli do mora. Juhokórejská rada pre národnú bezpečnosť dospela k záveru, že išlo o "nový typ rakety krátkeho doletu". Rada pre národnú bezpečnosť vyslovila "hlbokú ľútosť" nad provokáciou Pchjongjangu s tým, že takéto kroky neprispievajú k uvoľňovaniu napätia na Kórejskom polostrove.


Izraelskí archeológovia objavili rozsiahle staroveké mesto

V meste našli aj neobvyklý rituálny chrám.

JERUZALEM. Izraelskí archeológovia tvrdia, že na severe Izraela objavili rozsiahle mesto staré 5 000 rokov. Izraelský úrad pre starožitnosti v nedeľu oznámil, že ho našli počas príprav na stavbu diaľnice pri meste Chariš, 50 kilometrov severne od Tel Avivu. Bolo to „kozmopolitné a plánované mesto“, ktoré sa datuje do staršej bronzovej doby, a rozkladalo sa na ploche 65 hektárov, uviedol úrad. Žilo v ňom približne 6 000 ľudí. Vedci v starovekom meste objavili neobvyklý rituálny chrám, spálené zvieracie kosti, ktoré sú dôkazom obetných darov, figúrku ľudskej hlavy, fragmenty keramiky, pazúrikové nástroje či kamenné nádoby. Tieto nálezy podľa archeológov poskytujú nový náhľad na pochopenie obdobia, keď sa vidiecke obyvateľstvo začalo zhromažďovať v mestskom prostredí.


Estónska prezidentka: Krajne pravicový minister nie je spôsobilý pre svoju prácu

Minister Estónskej konzervatívnej ľudovej strany sa pokúsil prepustiť policajného šéfa.

TALLIN. Estónska prezidentka Kersti Kaljulaidová v pondelok vyhlásila, že minister financií Martin Helme, jeden z lídrov krajne pravicovej Estónskej konzervatívnej ľudovej strany (EKRE), nie je spôsobilý slúžiť vo vládnom kabinete. Prezidentka v tejto súvislosti pripomenula Helmeho pokus prepustiť šéfa policajných síl z minulého týždňa. Kaljulaidovej stanovisko kladie nátlak na premiéra Jüriho Ratasa, hoci ten podľa tlačovej agentúry Reuters nehodlá zasahovať proti svojmu partnerovi v iba štvormesačnej koalícii. Helme, ktorý momentálne zastupuje ministra vnútra, sa pokúsil prepustiť policajného šéfa, avšak nepodarilo sa mu to, keďže tento post je obsadzovaný kabinetom, a nie daným ministrom. Helme sa Ratasovi ospravedlnil s tým, že konal príliš prudko a unáhlene. "Už len pokus o takéto niečo je neprijateľný. Minister, ktorý podnikne takýto krok, nie je spôsobilý byť členom vlády našej republiky. Svoj názor som tlmočila i premiérovi, ale zloženie vlády v parlamentnej demokracii závisí, samozrejme, od zákonodarného zboru," uviedla Kaljulaidová po stretnutí s Ratasom. Estónska reformná strana (RE), ktorá zvíťazila v marcových voľbách, ale zostala pred bránami parlamentu po tom, ako Estónska strana stredu (KE) uzavrela koaličnú dohodu s EKRE a konzervatívnou stranou Vlasť (ISAMAA), sa rozhodla v parlamente iniciovať hlasovanie o vyslovení nedôvery Helmemu. Pravdepodobnosť úspechu je však vzhľadom na to, že koalícia má v parlamente pohodlnú väčšinu, malá.


Testujte novú aplikáciu SME.sk pre iOS spolu s nami

Staňte sa beta testerom alebo testerkou aplikácie pre iPhony a iPady. Najnovšiu verziu aplikácie budete mať medzi prvými.

Spúšťame verejné beta testovanie novej aktualizácie aplikácie SME.sk pre iOS (Android bude onedlho). Ak sa chcete pridať, stačí vyplniť tento dotazník. V priebehu týždňa dostanete prístup k funkčnej verzii aplikácie SME.sk medzi prvými. Stále ide o beta verziu, teda sme vo fáze, keď sme pridali väčšinu vylepšení, ale stále sa môžu objaviť chyby. Práve preto chceme rozšíriť aplikáciu v tomto stave medzi viacerých používateľov - testerov, aby nám pomohli odhaliť chyby pred oficiálnym spustením. Ak chcete aplikáciu SME.sk testovať, nepotrebujete žiadne špeciálne schopnosti, ani robiť nič, čo by ste aj tak s aplikáciou nerobili. Chceme, aby ste aplikáciu bežne používali tak, ako ju používate, a v prípade problémov alebo chýb sa na nás obrátili. Ak sa prihlásite medzi testerov, skontaktujeme vás s vývojármi aplikácie SME.sk a ľuďmi priamo zodpovednými za jej budúci vývoj. Pre ľahšiu komunikáciu vznikla facebooková skupina, v ktorej sa na nich môžete kedykoľvek obrátiť a hlásiť, ak narazíte na nejaký problém, prípadne navrhnúť vylepšenia do budúcich verzií aplikácie SME.sk. Aktuálna verzia aplikácie SME.sk pre iOS >> Aktuálna verzia aplikácie SME.sk pre Android >>


Gestamp postaví v Nitre závod za 133 miliónov eur

Do štyroch rokov by malo vďaka tejto investícií vzniknúť takmer 300 nových pracovných miest.

BRATISLAVA. Španielska spoločnosť Gestamp otvorí v Nitre nový závod na hliníkové komponenty. Firma preinvestuje 133 miliónov eur. Do štyroch rokov by malo vďaka tejto investícii vzniknúť takmer 300 nových pracovných miest. "Tento projekt nám pomôže zvýšiť našu prítomnosť na budúcom trhu, akým je Slovensko, kde funguje niekoľko našich klientov,“ povedal prezident firmy Gestamp Francisco J. Riberas. Nový závod, ktorému vláda schválila investičnú pomoc vo výške deväť miliónov eur, začne výrobu v roku 2018. Vyrábané hliníkové komponenty bude dodávať aj pre novú automobilku Jaguar Land Rover, ktorú stavajú pri Nitre. Komponenty sú zamerané na zníženie hmotnosti a zvýšenie bezpečnosti vozidiel. V rámci Visegrádskeho regiónu, ktorý tvorí Slovensko, Poľsko, Maďarsko a Česko, má v súčasnosti Gestamp sedem závodov s 2 500 zamestnancami. Nový závod Gestampu v Nitre bude ôsmy v regióne a aktuálne desiaty vôbec, ktorého výstavbu španielsky výrobca komponentov začal. Gestamp zvyšuje svoju kapacitu na Slovensku. Nový závod Gestampu sa pripojí k ďalšiemu vo Veľkom Mederi, ktorý zamestnáva viac ako 170 ľudí. Skupina vyrába v tomto závode prostredníctvom svojej dcérskej spoločnosti Edscha. Gestamp je globálny líder v oblasti navrhovania, vývoja a výroby kovových komponentov pre veľké automobilky. Špecializuje sa na vývoj produktov s inovatívnym dizajnom. Spoločnosť vyrába produkty pre karosérie, podvozky a mechanické časti automobilov.


Ministri Vyšehradskej štvorky a Austrálie rokujú v Budapešti

Slovenskú republiku zastupuje na rokovaní minister hospodárstva Peter Žiga.

BUDAPEŠŤ. Aktuálne maďarské predsedníctvo Vyšehradskej štvorky (V4) zvolalo na piatok do Budapešti schôdzku ministrov vonkajších ekonomických vzťahov a hospodárstva, na ktoré pozvali aj austrálskeho ministra obchodu, cestovného ruchu a investícií Stevena Cioba. Slovenskú republiku zastupuje na rokovaní minister hospodárstva Peter Žiga, ktorý v úvode dňa rokoval dvojstranne s maďarským ministrom zahraničných vecí a vonkajších ekonomických vzťahov Péterom Szijjártóom. Šéf maďarskej diplomacie vo štvrtok vyhlásil, že dlho bola nemecko-francúzska spolupráca vnímaná ako vedúca hospodárska sila Európy, rozvoj kontinentu však čoraz viac určujú vzťahy Nemecka s krajinami vyšehradského zoskupenia. Podľa jeho slov sa európska ekonomická os presúva zo západu smerom k strednej Európe. Zdôraznil, že objem výmeny tovaru medzi Nemeckom a krajinami V4 je o 55 percent vyšší než výmena tovaru medzi Nemeckom a Francúzskom a je vyše dvojnásobkom nemecko-britského vzájomného obchodu.


Rouseyovej očakávaný návrat do ringu netrval ani minútu

Súboj s Nunesovou Rouseyovej vôbec nevyšiel.

LAS VEGAS. Dlhoočakávaný návrat Rondy Rouseyovej do ringu netrval ani minútu. Bývalá majsterka prestížneho seriálu UFC (Ultimate Fighting Championship), ktorý je najpopulárnejšou divíziou skupiny zmiešaných bojových umení MMA (Mixed Martial Arts), nestačila v lasvegaskej T-Mobile Aréne na úradujúcu šampiónku bantamovej váhy Brazílčanku Amandu Nunesovú a prehrala technickým knokautom už po 48 sekundách. Američanka Rouseyová, podobne ako Ír Conor McGregor medzi mužmi, mala veľkú zásluhu na spopularizovaní seriálu UFC po celom svete. Bývalá úspešná džudistka, ktorá na OH 2008 v Pekingu získala bronz, sa vrátila do ringu po viac ako ročnej pauze. Naposledy v novembri 2015 šokujúco prehrala s krajankou Holly Holmovou. Predtým vyhrala všetkých dvanásť stretnutí. Súboj s Nunesovou jej však vôbec nevyšiel. Brazílčanka bola od úvodu aktívnejšia, celkovo na údery vyhrala 27:7. Otrasená Rouseyová nedokázala na tlak súperky reagovať, čo zaregistroval aj rozhodca a duel po 48 sekundách ukončil. "Vedela som, že jej nakopem zadok. Zabudnite na ňu, ja som nová šampiónka a ešte dlho budem," povedala Nunesová po jasnej výhre.


Vládne sily v Jemene získali späť kontrolu nad Adenom

Husíovia sa začiatkom augusta sa zmocnili prezidentského paláca a inštitúcií v Adene.

DUBAJ. Medzinárodne uznaná jemenská vláda v stredu oznámila, že jej sily získali opäť kontrolu nad dočasným hlavným mestom Aden a tamojším prezidentských palácom. Veľkú časť mesta začiatkom augusta obsadili separatisti usilujúci sa o nezávislosť južného Jemenu, informovala agentúra AFP. Silám lojálnym medzinárodne uznanej jemenskej vláde sa podarilo "zabezpečiť prezidentský palác v Adene a jeho okolie," uviedol jemenský minister informácií Muammar Irjání. "Národná armáda a bezpečnostné služby majú úplnú kontrolu nad okresmi tejto provincie," dodal Irjání. Sily lojálne medzinárodne uznanej jemenskej vláde vstúpili do Adenu v stredu. O odtrhnutie južného Jemenu od zvyšku krajiny sa usiluje samozvaná Južná prechodná rada. Hoci tvorí súčasť koalície pod vedením Saudskej Arábie, ktorá bojuje od marca 2015 proti jemenským šiitským povstalcom známym ako húsíovia, začiatkom augusta sa zmocnila prezidentského paláca a dôležitých inštitúcií v Adene. Ten je dočasným sídlom medzinárodne uznanej jemenskej vlády, zatiaľ čo metropola Saná zostáva v rukách húsíov. V dôsledku dlhotrvajúcich bojov sú milióny Jemenčanov na pokraji hladomoru. Ničivá občianska vojna, ktorú ani jedna zo strán nedokáže rozhodnúť vo svoj prospech, spôsobila najhoršiu humanitárnu krízu na svete.


Prieskumy favorizujú v druhom kole Macrona

Boj o Európu

Le Penová nie je Trump

Minúta po minúte

Vplyv na Slovensko

Profil Macrona

Profil Le Penovej

Komentár

Stĺpček

Favorit Macron

Sčítané sú takmer všetky hlasy, postupujú Le Penová a Macron.

PARÍŽ. Do druhého kola prezidentských volieb vo Francúzsku, ktoré sa uskutoční 7. mája, postúpili centrista Emmanuel Macrona a kandidátka krajne pravicového Národného frontu Marine Le Penová. Vyplýva to z čiastkových výsledkov zverejnených francúzskym ministerstvom vnútra. Po sčítaní 97 percent hlasov vedie Macron so ziskom 23,86 percenta hlasov, druhá Le Penová dostala 21,43 percenta hlasov. Voľby sú výrazným neúspechom tradičných strán, keďže po dlhom čase sa do druhého kola nedostal ani kandidát socialistov, ani kandidát konzervatívcov. Aférami poznačený konzervatívny kandidát Francois Fillon skončil až na treťom mieste s ziskom 19,94 percenta hlasov, štvrtý je v tesnom závese ultraľavičiar Jean-Luc Mélenchon (19,62 percenta). Ako piaty skončil s veľkým odstupom kandidát Socialistickej strany Benoit Hamon, ktorému dalo hlasy 6,35 percenta voličov. Zvyšných šesť kandidátov dostalo menej ako päť percent hlasov. Voličská účasť v prvom kole dosiahla 78,23 percenta, teda o niečo menej ako pred piatimi rokmi (79,48 percenta). Dvom najúspešnejším kandidátom sa rôzne darilo v mestách, kde odovzdali svoj hlas. Macron skončil podľa údajov ministerstva vnútra v mestečku Le Touquet ležiacom na severovýchode krajiny v departemente Pas-de-Calais, kde sa nachádza aj jeho volebný obvod, druhý so ziskom 30,4 percenta hlasov. Predbehol ho konzervatívec François Fillon, ktorý dostal 50,8 percenta hlasov. Le Penová skončila tretia so ziskom iba deväť percent hlasov. Le Penová hlasovala v bašte FN, meste Hénin-Beaumont, ležiacom v rovnakom departemente ako Le Touquet, kde síce meste zvíťazila so ziskom 46,5 percenta hlasov, ale nedosiahla absolútnu väčšinu. Macron tam prepadol, keď dostal len 14,86 percenta hlasov a skončil až za ultraľavičiarom Jeanom-Lucom Mélenchonom (19,07 percenta). Údaje ministerstva vnútra tiež ukazujú, že Le Penová získala v nedeľu najvyšší počet hlasov pre svoj Národný front. Zatiaľ čo v regionálnych voľbách v roku 2015 jej dalo hlas približne 6,8 milióna voličov, tentoraz to bolo vyše 7,4 milióna. Le Penovej sa tiež darilo oveľa lepšie ako v roku 2012, keď na prezidentskú funkciu kandidovala prvýkrát a získala 6,4 milióna odovzdaných hlasov (17,9 percenta). Macron by mal v druhom kole poraziť Le Penovú bez problémov. Naznačujú to dva najnovšie prieskumy verejnej mienky uskutočnené krátko po zatvorení volebných miestností, podľa ktorých by mal získať viac ako 60 percent hlasov. Na základe prieskumu spoločnosti Ipsos-Sopra Steria pre médiá France Télévisions, Radio France, LCP/Public Sénat, RFI, France 24, Le Point a Le Monde by bývalý minister hospodárstva v druhom kole získal 62 percent hlasov oproti 38 percentám krajne pravicovej kandidátky Le Penovej. Tento prieskum sa robil na vzorke 2024 oprávnených voličov, z ktorých 1379 uviedlo, že sa 7. mája určite zúčastnia druhého kola; 12 percent z nich však nebolo rozhodnutých, koho budú voliť. Podľa iného prieskumu, vykonaného spoločnosťou Harris Interactive na vzorke 2684 oprávnených voličov pre televízny kanál M6, by Macron dostal v druhom kole 64 percent a predsedníčka Národného frontu 36 percent hlasov.


Pri bombovom útoku Talibanu zahynul afganský policajný náčelník

KÁBUL. Pri výbuchu bomby uloženej pri ceste zahynul v utorok v provincii Faráh na západe Afganistanu vysokopostavený policajný predstaviteľ. Podľa policajného hovorcu Abdal Chálik - ktorý zastával funkciu okresného náčelníka polície v provincii Faráh - zahynul, keď neďaleko jeho domu v rovnomennej provinciálnej metropole vybuchla nálož umiestnená pri ceste. K výbuchu došlo v čase, keď sa Chálik vracal z mešity. K zodpovednosti za atentát sa prostredníctvom svojho hovorcu Karího Júsufa Ahmadího prihlásil Taliban. Taliban pri útokoch na predstaviteľov štátu a bezpečnostných síl často využíva bomby uložené pri ceste a samovražedných atentátnikov.


Sobotkova vláda schválila vlastnú demisiu

V zmysle ústavy ju predseda vlády predloží prezidentovi ČR Milošovi Zemanovi.

PRAHA. Česká vláda premiéra Bohuslava Sobotku schválila v stredu v Prahe na svojom zrejme predposlednom zasadaní vlastnú demisiu. V zmysle ústavy ju predseda vlády predloží prezidentovi ČR po skončení ustanovujúcej schôdze novozvolenej Poslaneckej snemovne Parlamentu ČR. Vzhľadom na fakt, že Zeman je od stredy na trojdňovej návšteve Juhomoravského kraja, písomnú demisiu Sobotkovej vlády mu tam prezidentská kancelária pošle. Odstupujúci kabinet, ktorý prezident poverí spravovaním štátu až do vymenovania novej vlády, by sa podľa informácií hovorcu vlády ČR Martina Ayrera mal stretnúť na poslednom zasadaní 6. decembra. Podľa jeho slov pre internetový server Novinky.cz zostalo ešte niekoľko otázok, aj keď nie zásadných, ktoré by dosluhujúca vláda mala ešte prerokovať. V rovnaký deň by sa malo uskutočniť vymenovanie Andreja Babiša za nového premiéra, o týždeň neskôr by prezident mal vymenovať aj členov jeho vlády. Trojkoalícia sociálnych demokratov z ČSSD, predstaviteľov hnutia ANO a ľudovcov z KDU-ČSL bola v ČR pri moci od januára 2014. V priebehu necelých štyroch rokov sa v tejto vláde vymenilo deväť ministrov. Aj keď kabinet nemusel čeliť korupčným aféram, napätie medzi predsedom vlády Bohuslavom Sobotkom a medzičasom exministrom financií, lídrom hnutia ANO Andrejom Babišom bolo evidentné prakticky od začiatku tejto spolupráce. S pôsobením Sobotkovej vlády sa spája napríklad zrušenie regulačných poplatkov v zdravotníctve s výnimkou poplatku za pohotovosť, zavedenie elektronickej evidencie tržieb, ako aj zrušenie druhého dôchodkového pilieru.


Sudca vyhlásil proces s Billom Cosbym za neplatný

Porota sa v prípade Cosbyho obvinení zo sexuálneho zneužitia nedokázala dohodnút.

NORRISTOWN. Sudca vyhlásil proces s hercom a komikom Billom Cosbym v sobotu za neplatný. Porota sa nevedela jednotne dohodnúť ani po viac ako päťdesiatich hodinách. Informoval o tom spravodajský portál BBC. Cosby odišiel zo súdu ako voľný muž, no prokurátori už teraz oznámili, že majú v pláne otvoriť nový proces. Cosby je obvinený zo zdrogovania a sexuálneho napadnutia Andrey Constandovej. K znásilneniu malo dôjsť v roku 2004. Cosbyho právnici tvrdia, že so stykom súhlasila. Sudca Cosbyho upozornil, že aj napriek neplatnému procesu zostáva naďalej obvinený.


OBJEKTÍVVlezie medzi sutiny aj do tela. Nový robot sa pohybuje ako vinič

Mäkký robot pomôže pri záchranárskych prácach či v medicíne.

Základ jeho tela zostane na mieste. Do priestoru sa pohybuje svojím mäkkým a rastúcim ramenom. Nový typ robotického pohybu inšpiroval vinič, huby aj nervové bunky. Záchranári by takéhoto robota mohli nosiť napríklad k zrúteným budovám. Namiesto hrabania, psieho ňuchania a ručného odpratávania sutín by im pomohol robot v tvare malého vzduchotesného valca. Po stlačení tlačidla z valca vylezie úpon, ktorý sa pretlačí cez medzery medzi kamením a drevom, podobne ako rýchlo rastúci vinič. Kamera na konci úponu poskytne pohľad na scénu aj pre záchranárov. To je však iba jedno z využití robota, ktorého vyvinuli mechanickí inžinieri zo Stanfordovej univerzity a opísali v žurnále Science Robotics. Jeho zmenšená verzia - veľká asi 1,8 milimetra - by mohla pomáhať lekárom pri zložitých operáciach. Úpon by vlietal priamo do tela bez toho, aby poškodil citlivé tkanivá a štruktúry.


Klienti Boeingu napriek problémom zrejme neprejdú k Airbusu

Výrobné kapacity sú plne vyťažené, dodávky sa tiahnu roky.

LONDÝN. Straty firmy Boeing spôsobené nedávnym pádom dvoch lietadiel 737 MAX 8 nutne neprinesú zisk jeho rivalovi Airbusu. Podľa agentúry Reuters síce americký gigant s obratom 215 miliárd dolárov (takmer 190 miliárd eur) môže ukončiť dodávky tohto stroja, bohužiaľ pre Airbus ale nie je veľmi pravdepodobné, že si európska firma z jeho trhového podielu ukrojí väčší diel. Výrobné kapacity európskej firmy sú totiž plne vyťažené a lehoty dodávok sa tiahnu roky. Obaja hlavní hráči globálneho duopolu na trhu s dopravnými lietadlami pozorne sledujú jeden druhého. V roku 2015 Airbus prišiel s typom A320neo, dvestosedadlovým lietadlom vybaveným dvomi najmodernejšími motormi šetriacimi spotrebu paliva až o 15 percent. Keď začali sporiví zákazníci prechádzať na tento model, Boeing odpovedal zabudovaním rovnakých motorov do svojho úspešného stroja 737. Keď potom v roku 2017 americký výrobca toto lietadlo pomenované 737 MAX 8 zaradil do služby, rýchlo sa z neho stal bestseller. Panika spôsobená neistotou, čo sa teraz stane so 4600 kusmi vyrobených lietadiel 737 MAX 8 vysvetľuje, prečo sa trhová hodnota Boeingu od tragédie lietadla Ethiopian Airlines z 10. marca, pri ktorej zahynulo 157 ľudí, zmenšila o 23 miliárd dolárov (vyše 20 miliárd eur), napísal Reuters. Aj keby Boeing nakoniec nemusel nechať vyradiť všetky lietadlá tohto typu, stále by teoreticky mala táto udalosť priniesť zisky jeho konkurentovi Airbusu. Pre nervózneho leteckého prepravcu - napríklad nízkonákladové aerolinky Ryanair, ktoré majú v objednávke 135 kusov boeingov 737 MAX 8 - by bol logický krok poobzerať sa po inom dodávateľovi. Trhová hodnota európskeho výrobcu Airbus, ktorá je oproti Boeingu zhruba polovičná, od etiópskej havárie vzrástla o päť percent, respektíve päť miliárd eur. Zmena dodávateľa však obnáša pokuty pre prepravcu a Airbus nemôže len tak vykúzliť stovky nových lietadiel. Jeho produkcia strojov A320neo už teraz ide na plný výkon, aby splnila dodávku objednaných 3600 kusov. Jeho výrobné linky mesačne vychrlia 50 kusov, ale aj tak týmto tempom uspokoja súčasný dopyt až za šesť rokov. Rozšírenie produkcie by stálo miliardy dolárov za investície a zabralo by roky. V tej dobe už Boeing pravdepodobne napraví všetky problémy, s ktorými sa teraz potýka. Pri súčasnom stave by sa tak nespokojní zákazníci americkej firmy iba zaradili na koniec šesťročnej čakacej lehoty Airbusu, čo nepredstavuje reálnu alternatívu. Podľa Reuters preto terajšie problémy boeingu 737 MAX 8 budú mať za následok skôr menej celkovo dodaných strojov, než vietor do chrbta jeho rivala Airbusu, napísala agentúra Reuters.


Americká centrálna banka nezmenila úrokové sadzby

Fed bude pokračovať v postupnom sprísňovaní menovej politiky.

WASHINGTON. Americká centrálna banka (Fed) v súlade s očakávaniami nezmenila úrokové sadzby. Menový výbor (FOMC) ponechal kľúčový úrok v pásme 1,25 percenta až 1,50 percenta. Signalizoval tiež, že bude pokračovať v postupnom sprísňovaní menovej politiky, keďže trh práce a ekonomika sú zdravé. Vlani vzrástli kľúčové úrokové sadzby v USA trikrát a ekonómovia očakávajú, že Fed bude v tomto roku sprísňovať menovú politiku prinajmenšom rovnakým tempom. Toto zasadnutie FOMC bolo rozlúčkovým pre šéfku Janet Yellenovú. V guvernérskom kresle ju na budúci týždeň vystrieda Jerome Powell.


Trump je "poburujúci dobrodruh", zhodli sa na tom aj austrálski politici

Horná komora parlamentu v Novom Južnom Walese "odsudzuje" Trumpove "nenávistné výroky" o ženách a menšinách.

SYDNEY. Parlament v austrálskom štáte Nový Južný Wales vo štvrtok jednomyseľne schválil návrh vyhlásenia, označujúci amerického prezidentského kandidáta Donalda Trumpa za "poburujúceho dobrodruha nevhodného pre verejnú funkciu". Návrh predložil v hornej komore parlamentu najľudnatejšieho austrálskeho štátu Jeremy Buckingham, zákonodarca z menšej strany Zelených. V návrhu sa uvádza: "Táto komora súhlasí s tými, čo pána Trumpa označujú za 'poburujúceho dobrodruha' nevhodného na verejnú funkciu". Horná komora parlamentu takisto "odsudzuje" Trumpove "mizogýnne, nenávistné výroky" o ženách a menšinách, vrátane vyjadrení zverejnených médiami cez víkend, "ktoré jasne opisujú" sexuálne napadnutie. Keďže proti návrhu vyhlásenia neboli žiadne námietky, zaregistrovali ho ako jednomyseľne schválený parlamentom so sídlom v Sydney, informovala tlačová agentúra AP.


Po deportácii zo zahraničia je nezvestných päť Egypťanov, tvrdí Human Rights Watch

KÁHIRA. Medzinárodná ľudskoprávna organizácia Human Rights Watch (HRW) vyjadrila obavy nad zmiznutiami piatich Egypťanov, ktorých v januári a v marci deportovali zo zahraničia naspäť od Egypta, pričom tvrdí, že čelia vážnej hrozbe mučenia. Vo svojej štvrtkovej správe uvádza, že v januári jedného muža deportovalo Turecko a zvyšných štyroch začiatkom marca zase Malajzia. Troch mužov z pätice v Egypte odsúdili za väzby na islamistické skupiny. "Egypt má hrozivé štatistiky systematického mučenia, násilných zmiznutí a nespravodlivých procesov s disidentmi," vyjadril sa námestník šéfa HRW pre Blízky východ a severnú Afriku Michael Page a zároveň vyzval úrady, aby "týmto deportovaným osobám poskytli plný prístup k právnym službám".Po zvrhnutí kontroverzného islamistického prezidenta Muhammada Mursího v roku 2013 Egypt tvrdo zakročil voči islamistom aj ľudskoprávnym aktivistom.


Nemecko ocenilo Putinovu pozvánku pre OSN na Ukrajinu

Návrh Ruska ukazuje, že Rusko pristúpilo k zmene vo svojej politike.

BERLÍN. Nemecko v utorok privítalo návrh ruského prezidenta Vladimira Putina, aby na východ Ukrajiny boli vyslané mierové jednotky Organizácie Spojených národov (OSN). Hoci je toto rozhodnutie prekvapivé, keďže proruskí separatisti podporovaní Moskvou doteraz pozorovateľov OSN odmietali, podľa Berlína ho treba využiť. "Táto ponuka ukazuje, že Rusko pristúpilo k zmene vo svojej politike, a túto šancu by sme nemali premrhať," vyhlásil v utorok v Berlíne nemecký minister zahraničných vecí Sigmar Gabriel. "Bolo by dobré, keby sme to brali ako úvod k ďalším rokovaniam o zmierňovaní napätia," dodal šéf nemeckej diplomacie. Putin v utorok prekvapivo oznámil, že Rusko požiada Bezpečnostnú radu OSN o zaslanie mierových jednotiek na východ Ukrajiny, kde by dohliadali na oblasť pozdĺž demarkačnej línie. Boje medzi proruskými separatistami podporovanými Kremľom a ukrajinskými vojakmi na východe Ukrajiny si od roku 2014 vyžiadali viac ako 10-tisíc obetí. Mierová dohoda uzavretá v roku 2015 pomohla znížiť rozsah bojov, naďalej však dochádza k ozbrojeným zrážkam. Separatisti sa v minulosti stavali dôrazne proti návrhom Ukrajiny umiestniť do vojnovej zóny mierové jednotky OSN. Putin v utorok vyhlásil, že prítomnosť mierových síl by zaistila bezpečnosť medzinárodných pozorovateľov dohliadajúcich na dodržiavanie prímeria v oblasti. Trvá však na tom, aby boli mierové sily umiestnené len pozdĺž línie medzi povstalcami kontrolovanými územiami a oblasťou pod kontrolou vlády, kde dochádza ku zrážkam.


STĹPČEK MARTINY JUHÁSZReklama by mala poznať svoju mieru

Bratislavský kraj inzeruje o aktivitách župy aj v Trnavskom kraji.

Keď sa firma alebo úrad navonok prezentuje, je to ten lepší prípad, ako keby sa uzavrela a nikto by netušil, čo sa za zatvorenými dverami odohráva. Ak však o sebe hovorí, chváli sa. Aby tak mohla robiť, musí sa činiť. Platí to aj v prípade bratislavskej župy, ktorá dáva tento rok na svoju sebaprezentáciu 600- tisíc eur, čo je oproti niektorým iným krajom aj šesťnásobne viac. Dôležité je poznať mieru. Aj keď sa župan Pavol Frešo oháňa tým, že sumu na propagáciu určili poslanci, na väčšine mediálnych výstupoch je on sám. Koniec koncov, župné voľby sa blížia a svoju tvár treba nanominovať do všetkých domácností. Dôležitá však nie je len peňažná miera, ale aj územná. Frešo totiž hovorí o aktivitách Bratislavy a jej okolia aj v Trnavskom kraji. Za šesť a pol roka na to minul 180-tisíc eur. Zo začiatku nepochopiteľné sa stalo priehľadným po zistení, že peniaze končia u jeho spolustraníka Milana Romana, ktorý vo svojom časopise pre Záhorákov Frešovu reklamu inzeruje . V každej absurdite sa tak dá nájsť zmysel. A osoh. Aspoň pre niekoho.


Írsky premiér: Vypočul som si názory, ale dohoda o brexite sa už neotvorí

Varadkar viedol rozhovory s miestnymi politickými stranami.

BELFAST. Írsky premiér Leo Varadkar v piatok ešte pred rozhovormi s britskou premiérkou Theresou Mayovou vyhlásil, že je prístupný diskusiám o tom, ako zachrániť dohodu o brexite dosiahnutú medzi Londýnom a Európskou úniou. Zopakoval však, že samotný text dohody nemožno znovu otvárať. Varadkar sa takto vyjadril na návšteve Severného Írska, kde viedol rozhovory s miestnymi politickými stranami. Potom bude na večeri v Dubline hostiteľom Mayovej, informovala agentúra AFP. "Dnes mám dobrú príležitosť vypočuť si rôzne stanoviská, vypočuť si, čo majú ľudia na srdci, a možno práve takto zhromaždiť niektoré nápady, ako by sme sa mohli pohnúť dopredu," povedal Varadkar. Británia má vystúpiť z EÚ 29. marca, ale Dolná snemovňa britského parlamentu minulý mesiac zamietla dohodu o vystúpení, ktorú už dosiahla Mayovej vláda a Brusel. Poslanci Dolnej snemovne v hlasovaní schválili požiadavku, aby Mayová nanovo prerokovala írsku "poistku", ktorá je súčasťou dohody o brexite. Táto poistka je záložným plánom, ktorý umožní ponechať otvorenú hranicu medzi Britániou a Írskom. Kritici sa však obávajú, že poistka spôsobí, že Londýn bude na neurčitý čas viazaný obchodnými pravidlami Európskej únie. V Dubline viedol v piatok už skôr rokovania generálny prokurátor Anglicka a Walesu Geoffrey Cox, ktorý má pre Mayovú zistiť, či sa dá k írskej poistke doplniť jej časový limit alebo klauzula o jej ukončení. Avšak Varadkar trval na svojom: "Dohoda o vystúpení (Spojeného kráľovstva z EÚ) a poistka už nebudú predmetom rokovaní." Varadkar zopakoval, že EÚ môže ešte diskutovať o zmenách vo vyhlásení o budúcich vzťahoch, ktoré sprevádza brexitovú dohodu, a tiež "o tom, aké záruky je možné dať, aby pomohli ratifikovať túto dohodu". Mayovej hovorca v Londýne zasa zopakoval, že premiérka sa snaží o "právne záväzné zmeny" v dohode. Spojenci Mayovej v Severnom Írsku - politici z Demokratickej unionistickej strany (DUP) - po stretnutí s Varadkarom vyhlásili, že bez týchto zmien nemôžu dohodu podporiť. "Poistka je (v dohode o brexite) problém a práve tá sa musí vyriešiť," uviedol zákonodarca DUP Nigel Dodds. Keďže zainteresovaní lídri trvajú na svojich postojoch, Varadkar dostal otázku, čo bude hlavnou témou jeho rozhovorov s Mayovou na večeri v Dubline. "Každý sa chce vyhnúť odchodu bez dohody, každý sa chce vyhnúť pevnej hranici, každý chce pokračovať vo veľmi blízkych politických a ekonomických vzťahoch medzi Britániou a Írskom," povedal Varadkar. "Takže je oveľa viac toho, čo nás spája, než toho, čo nás rozdeľuje, myslím si. Čas sa kráti a my potrebujeme čo najskôr dosiahnuť dohodu," vysvetlil írsky premiér.


Letiská útočia na drony. Chránia lietadlá

Nelegálne drony v blízkosti dubajského letiska vyvolali protiakciu.

DUBAJ. Nepovolený pohyb dronov v letovom priestore medzinárodného letiska v Dubaji už trikrát v tomto roku spôsobil zastavenie letovej prevádzky. Zatiaľ posledný incident sa odohral 29. októbra. Trval približne 90 minút a 22 letov museli presmerovať na iné letiská. Medzinárodné letisko v Dubaji je v súčasnosti tretie najfrekventovanejšie na svete a podľa CNN Money minúta prerušenia činnosti znamená stratu milión dolárov. Polovica z naposledy odklonených letov patrila spoločnosti Emirates, ktorá vyzvala letecké orgány aby dôslednejšie zasiahli proti nelegálnej prevádzke dronov. Nejde im len o ekonomickú stránku, ale aj o ohrozenie a problémy pre cestujúcich. Dubajské letisko preto testuje lovca dronov, diaľkovo ovládané minilietadlo. Dokáže vyhľadať nelegálny dron a zablokovať ho. Zároveň dokáže vyhľadať jeho obsluhu a GPS súradnice obsluhy odošle dubajskej polícii. Obsluhe drona hrozí za narušenie vzdušného priestoru v Dubaji pokuta od 130 do 27.000 dolárov (od 118 do 24.340 eur), v závislosti na vplyve na letovú prevádzku. V prípade úspešných testov protidronovského lietadielka by letisko do konca tohto roka nakúpilo viac podobných strojov. V Holandsku na letisku Schiphol sa dokázali s nelegálnymi dronami vysporiadať menej technickým spôsobom. O ochranu vzdušného priestoru tamojšieho letiska sa stará spoločnosť "Guard from Above". Orly bielohlavé cvičí tak , aby na dron zaútočili a strhli ho na zem. "Niekedy je riešenie hypermoderného problému jednoduchšie, ako by ste si mysleli,“ uviedol vo svojom vyhlásení Ben de Keijzer, spoluzakladateľ Guard from Above. Podľa skúseností Guard from Above robí problém len asi 5 percent užívateľov dronov, ktorí si neuvedomujú dôsledky svojej záľuby.


OBJEKTÍVNahrali pesničku, ktorá má rozveseliť všetky bábätká

Psychológovia a držiteľka ceny Grammy zložili pieseň podľa výskumov a reakcií bábätiek.

Niekto má rad metal, niekto jazz a niekto najradšej počúva len opakujúce sa rytmy reagge. Je vedecky dokázané, že hudba robí ľudí šťastnými. Akú hudbu však majú podľa vedy rady malé bábätká? Na otázku sa pokúsili odpovedať psychológovia Caspar Addyman, Lauren Stewartová a držiteľka ocenenia Grammy Imogen Heap v spolupráci s webom pre mamičky C&G Baby Club. Výskumy ukázali, že ideálna pieseň pre šťastné bábätká má byť v durovej tónine s jednoduchou a opakujúcou sa melódiou. Mala mať tiež rýchle tempo – srdcová frekvencia bábätiek je totiž oveľa rýchlejšia než dospelých. Naspievať by ju mala žena s energickým hlasom. Imogen Heap teda zložila niekoľko verzií pesničky aj so slovami. Potom ich pustili bábätkám, ktorých reakcie sledovali rodičia aj kamery. Dvadsať bábätiek z 26 reagovalo šťastne na jednu konkrétnu melódiu. Dostala názov Happy Song (Šťastná pieseň).


F1: Šampiónom je Rosberg, Hamilton ho chcel pripraviť o titul

Víťaz: Rosberg

Porazený: Ecclestone

Ohlasy médií

Fotogaléria

S kariérou sa rozlúčil šampión z roku 2009 Jenson Button.

ABÚ ZABÍ, BRATISLAVA. Víťaz pretekov formuly 1 za normálnych okolností v cieli oslavuje, usmieva sa a vyskakuje od radosti, no britskému jazdcovi Lewisovi Hamiltonovi bolo po nedeľnom  triumfe na Veľkej cene Abú Zabí skôr do plaču. Na druhom mieste totiž skončil jeho tímový kolega z Mercedesu Nico Rosberg, čo nemeckému pilotovi stačilo na titul majstra sveta. V celej sezóne nazbieral o päť bodov viac ako Brit. Už pred podujatím v Abú Zabí bolo jasné, že Hamilton neobháji minuloročný titul ani v prípade víťazstva v pretekoch, ak Rosberg skončí na stupni víťazov. To sa napokon Nemcovi podarilo. Po 34 rokoch napodobnil svojho otca Kekeho Rosberga, ktorý sa stal majstrom sveta na monoposte Williams-Ford. Nico Rosberg Hamilton bol najrýchlejší v sobotňajšej kvalifikácii a na druhý deň vyrazil do pretekov s 55 kolami z najvýhodnejšej pozície. Druhý Rosberg sa ho však držal ako kliešť. Situácia sa trochu zamotala po prvej výmene pneumatík, keď najprv zašiel do boxov britský jazdec a po ňom aj jeho nemecký rival. Rosberg sa po návrate na okruh zaradil na tretie miesto za Maxa Verstappena z tímu Red Bull a holandský mladík ho vyše desať kôl držal za svojím chrbtom. Keď už začalo hroziť, že zozadu ich môžu dostihnúť ďalší pretekári, Rosberg v 20. kole skvelým manévrom predbehol Verstappena a znova sa zaradil za lídra Hamiltona. Rosberg sa nesnažil predstihnúť Hamiltona, neriskoval možnú kolíziu. Druhé miesto mu stačilo na dosiahnutie cieľa. Hamilton sa ešte snažil spomalením jazdy dosiahnuť, aby sa pretekári zozadu dotiahli na dvojicu v mercedesoch a prípadne sa snažili dostať pred Rosberga, ale ani tento zámer mu nevyšiel. Cieľom prešiel prvý Hamilton pred Rosbergom a Sebastianom Vettelom na ferrari. Rosberg si nikdy tak neužíval druhé miesto ako práve v nedeľu v Abú Zabí. „Neboli to najpríjemnejšie preteky, preto som rád, že už je koniec," odfúkol si po slávnostnom ceremoniáli Rosberg. Po pretekoch si podal ruku s Hamiltonom a ocenil, že bol skvelým súperom. Obaja piloti si pred pretekmi odmietli podať ruky. „Toto víťazstvo venujem mojej manželke Vivian a dcére Alaiu. Splnil sa mi detský sen. Verím, že aj otec Keke čoskoro príde za nami. Môj prvý titul musíme poriadne osláviť," vravel Rosberg. Hamilton smutne vyhlásil, že vo finiši 21-dielneho seriálu majstrovstiev sveta robil, čo mohol, ale stratu, ktorá po októbrovom víťazstve Rosberga v Japonsku narástla na 33 bodov, už nestačil zlikvidovať. V posledných kolách nedeľňajších pretekov sa k dvojici na mercedesoch priblížil Vettel, ale nepodnikol už žiadny útok na Rosberga. „Nechcel som sa negatívne zapojiť do ich súboja," vysvetľoval nemecký jazdec, štvornásobný majster sveta, ktorý vychádza s Rosbergom veľmi priateľsky. „Bolo by to ťažké, lebo ojazdené pneumatiky strácali priľnavosť," doplnil. Nico Rosberg je 33. majstrom sveta v histórii formuly 1. Po Michaelovi Schumacherovi a Sebastianovi Vettelovi je len tretím nemeckým pretekárom s titulom. Jeho otec Keke jazdil za Fínsko. Rosbergovci sú len druhou dvojicou otec - syn, ktorej sa podarilo vybojovať titul svetových šampiónov. Pred nimi to dokázali Graham a Damon Hillovci z Veľkej Británie. Nový ročník F1 sa začne 26. marca 2017 Veľkou cenou Austrálie. Výsledky VC Abú Zabí (55 kôl, 1 kolo á 5,552 km, spolu 305,355 km)     Veľkú cenu Abú Zabí sme sledovali online:


Erdogan kritizuje Trumpa za zrušenie dohody s Iránom

Amerika z toho vyjde ako porazená, pretože nezotrvala pri dohode, ktorú sama dosiahla, vyhlásil turecký prezident.

ISTANBUL. Spojené štáty budú pre svoje odstúpenie od jadrovej dohody s Iránom považované za "porazeného", vyhlásil v stredu turecký prezident Recep Tayyip Erdogan, ktorého cituje agentúra DPA. "Amerika z toho vyjde ako porazená, pretože nezotrvala pri dohode, ktorú sama dosiahla. Medzinárodné dohody skrátka nemožno meniť ani porušovať podľa ľubovôle," vyhlásil Erdogan. Toto rozhodnutie Washingtonu "povedie k novým konfliktom a nestabilite, napísal na sociálnej sieti Twitter Erdoganov hovorca Ibrahim Kalin. "Turecko si zachováva pevný postoj k všetkým nukleárnym zbraniam - bez ohľadu na to, kto ich vlastní," uviedol prezidentský hovorca. Turecké ministerstvo zahraničných vecí v utorok neskoro večer označilo daný krok USA za "nešťastný". Ankara zároveň vyzvala, aby jadrová dohoda podpísaná v roku 2015 medzi Teheránom a šiestimi svetovými mocnosťami pokračovala v "plnej transparentnosti, bez prerušovania a v plnej implementácii". Americký prezident Donald Trump oznámil odstúpenie Spojených štátov od predmetnej dohody v utorok s tým, že Washington čiastočne obnoví sankcie voči Iránu. Nemecko, Francúzsko a Británia v spoločnom vyhlásení uviedli, že zostanú v rámci jadrovej dohody partnermi. Iránsky prezident Hasan Rúhání vyhlásil, že Teherán bude takisto pracovať na dodržiavaní jadrovej dohody. Podľa Trumpa je zrejmé, že súčasná "prehnívajúca a rozpadávajúca sa štruktúra" tejto dohody nezabráni Iránu vyvinúť jadrové zbrane. K dohode o jadrovom programe dospeli Irán a šesť veľmocí - Británia, Čína, Francúzsko, Nemecko, Rusko a USA - 14. júla 2015. Na jej základe boli zrušené sankcie OSN, Európskej únie i Spojených štátov voči Iránu výmenou za to, že islamská republika dlhodobo obmedzí svoj nukleárny program, ktorý bol podľa Západu zameraný na získanie jadrových zbraní. Dohoda platí do roku 2025, avšak niektoré časti, vrátane prísnejších kontrol medzinárodnými pozorovateľmi, sa majú uplatňovať do roku 2040. Moskva tvrdí, že Irán plní všetky záväzky, ktoré preň vyplývajú z dohody, čo sa potvrdzuje aj pri pravidelnej verifikácii zo strany Medzinárodnej agentúry pre atómovú energiu (MAAE).


NBA vyhral prvýkrát v histórii kanadský tím, Raptors zdolali Warriors

MVP finálovej série sa stal Kawhi Leonard.

NEW YORK. Basketbalisti Toronta Raptors sa ako prvý kanadský tím v histórii stali víťazmi NBA. V šiestom zápase finálovej série play off sezóny 2018/2019 Toronto zvíťazilo na palubovke Golden State 114:110 a sériu ovládlo 4:2 na zápasy. Hráči Golden State Warriors ako obhajcovia trofeje hrali vo finále piaty rok po sebe, nepridali však štvrtý titul z tohto obdobia. Najužitočnejším hráčom finálovej série sa stal Kawhi Leonard z víťazného tímu Toronta. Po Kareemovi Abdulovi-Jabbarovi a LeBronovi Jamesovi sa stal iba tretím hráčom v histórii, ktorému sa to podarilo v drese dvoch rôznych klubov. V sezóne 2013/2014 sa Leonard tešil nielen z celkového triumfu v NBA, ale aj z trofeje Billa Russella ako hráč San Antonia. Aj tentoraz mu 85-ročný Russell osobne odovzdával víťazný pohár. "Basketbal je doma už aj v Kanade, kruh sa uzavrel. Prvý zápas NBA v tejto krajine sa odohral v Toronte a Toronto je aj prvým tímom, ktoré získalo trofej," povedal komisár NBA Adam Silver. "Toto je mentálne veľmi silná skupina hráčov, ktorá si zaslúži slastné pocity víťazstva. Prekonali sme všetky náročné chvíle, nezľakli sme sa ničoho, držali sme stále spolu," povedal tréner Toronta Nick Nurse v prvej televíznej reakcii. Toronto zvládlo proti Golden State reparát za nevydarenú koncovku zápasu číslo 5, keď na domácej palubovke v záverečných dvoch minútach pustilo z rúk vedenie 103:97. Vo víťaznom tíme bodovali len šiesti hráči, ale až štyria si pripísali minimálne 22 bodov. S 26 bodmi odskočili Kyle Lowry a Pascal Siakam, po 22 bodov dosiahli Kawhi Leonard a Fred VanVleet. Keď som prišiel vlani v lete do Toronta, nevedel som, ako to bude fungovať. Vždy treba nájsť správne porozumenie so spoluhráčmi aj trénerom, ale našli sme spoločnú reč. Dali sme si spoločný cieľ zaútočiť na titul a ten sme aj splnili. Domáci Warriors boli opäť hodní svojho mena a bojovali do samého konca, ale zraneniami zdecimovaný káder trénera Steva Kerra v závere tentoraz neodolal vyššej kvalite súpera. Klay Thompson sa blysol 30 bodmi, no práve zranenie tohto strelca zo záveru tretej štvrtiny bolo rozhodujúcim okamihom šiesteho finále aj celej série. Thompsonovi po faule súperovho hráča Dannyho Greena 2:22 min pred koncom tretej štvrtiny po doskoku zrejme povolili väzy v kolene. S bolestivou grimasou a krívajúc zamieril do šatne. A hoci sa napokon za ovácií publika vrátil na palubovku, už len premenil trestné hody na priebežných 85:80, znova odišiel už za asistencie bariel a tentoraz sa nevrátil. Z obávanej "streleckej" trojice Golden State Kevin Durant (je po operácii achilovky), Thompson, Stephen Curry zostal v hre už len posledný menovaný, hoci práve jemu zápas nevyšiel podľa predstáv. Napriek tomu sa domáci obdivuhodnou bojovnosťou držali v hre o víťazstvo až do samého konca. Hostia štyri minúty pred záverom štvrtej štvrtiny vyrovnali na 101:101 a vzápätí prvýkrát výraznejšie ušli na 106:101. Keď Curry 18 sekúnd pred koncom znížili na 110:111, Warriors svitla nádej, ktorá sa ešte zvýšila po strate lopty kanadského tímu. Lenže 8 sekúnd pred koncom Curry nepremenil svoj trojkový pokus a záver si už Raptors postrážili. Po chybne vyžiadanom oddychovom čase domácich pečatil víťazstvo hostí z trestných hodov najlepší hráč play off Leonard. Bol to posledný zápas v tomto ročníku NBA, ale aj v Oracle Arene v Oaklande, ktorá bola vypredaná 343-krát v neprerušenej sérii. Od budúceho ročníka bude domovom Golden State Chase Center v neďalekom San Franciscu. "Keď som prišiel vlani v lete do Toronta, nevedel som, ako to bude fungovať. Vždy treba nájsť správne porozumenie so spoluhráčmi aj trénerom, ale našli sme spoločnú reč. Dali sme si spoločný cieľ zaútočiť na titul a ten sme aj splnili," uviedol Kawhi Leonard. NBA 2018/2019 - 6. zápas finále play off: /Konečný stav série: 2:4, Toronto je šampiónom NBA/ Golden State: K. Thompson 30 (4 trojok), Iguodala 22, Stephen Curry 21, Draymond Green 11 (19 doskokov, 13 asistencií), Looney 6 (Cousins 12, Livingston 6, Cook 2, McKinnie 0, Bogut 0, Jerebko 0) Toronto: Lowry 26 (10 asistencií, 4 trojky), Siakam 26 (10 doskokov), K. Leonard 22, M. Gasol 3, Danny Green 0 (VanVleet 22 /5 trojok/, Ibaka 15, N. Powell 0) TH: 21/30 - 23/29, fauly: 23 - 23, trojky: 11 - 13, 19 596 divákov